**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 24 Νοεμβρίου 2021, ημέρα Τετάρτη και ώρα 13.00΄, στην **Αίθουσα της Ολομέλειας του Μεγάρου της Βουλής**,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασιλείου Γιόγιακα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων» (4η συνεδρίαση-β΄ ανάγνωση).

Στη συνεδρίαση παρέστησαν οι Υφυπουργοί Αγροτικής Ανάπτυξης και Τροφίμων, κ.κ. Γεώργιος Στύλιος και Συμεών (Σίμος) Κεδίκογλου, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βρυζίδου Παρασκευή, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Δούνια Παναγιώτα (Νόνη), Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Υψηλάντης Βασίλειος-Νικόλαος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Δελής Ιωάννης, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Μπακαδήμα Φωτεινή.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι,

συνεχίζουμε την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων». Είναι η τέταρτη συνεδρίαση και έχουμε τη β΄ ανάγνωση.

Τον λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κατ’ αρχάς, θέλω να ευχηθώ, από του βήματος, περαστικά στον Πρόεδρο της Επιτροπής μας, τον Γιώργο Βλάχο. Να είναι πάντα σιδερένιος. Εμείς ξέρουμε, βέβαια, ότι ο Γιώργος Βλάχος γεννήθηκε σιδερένιος και δεν πτοείται από αρρώστιες.

Επίσης, να ανακοινώσω, από του βήματος της Βουλής, ότι σήμερα και οι επόμενες μέρες είναι μέρες γιορτής για τον Νομό Φλώρινας, για τον Δήμο Αμυνταίου, γιατί ένας αγώνας και αιτήματα δεκαετιών, με τη χθεσινή υπογραφή του Υπουργού, του κ. Σκρέκα, έγιναν πράξη. Χθες, στο «Πράσινο» Ταμείο, υπογράφηκε η ένταξη για εκπόνηση δύο μελετών των αρδευτικών δικτύων Βεγορίτιδας και Χειμαδίτιδας, ένα αίτημα πολλών δεκαετιών.

Χαιρετίζω, λοιπόν, με τη σειρά μου, την απόφαση του Πρωθυπουργού και της Κυβέρνησης, γιατί άλλο ένα αίτημα υλοποιείται. Ήταν και μία προσωπική δέσμευση και μοιράζομαι σήμερα μαζί σας, σε ένα συναφές νομοσχέδιο, αυτή τη χαρά. Να σας πω μόνο, ότι το Αμύνταιο είναι η περιοχή που έκλεισαν οι πρώτες μονάδες. Δεν τις κλείσαμε εμείς, έκλεισαν, λόγω παλαιότητας. Από το 2017, λειτουργούσαν με παράταση. Παρ’ όλα αυτά, όμως, οι συνέπειες οι αρνητικές υπάρχουν. Έτσι, έχουμε μετάβαση στην «πράσινη» εποχή από τη λιγνιτική εποχή, που δικαιώνει τους αγώνες των κατοίκων της περιοχής.

Επίσης, να αναφέρω, κύριε Υπουργέ, δύο-τρία εκκρεμή ζητήματα, τα οποία, όμως, είναι πολύ σημαντικά. Εκκρεμεί η καταβολή της προσαύξησης του 30% για τα βιολογικά φασόλια Πρεσπών, από τη ζημιά του 2019 και βεβαίως, από τη ζημιά της άνοιξης του 2021, για τον αρακά.

Ακόμη δύο σημαντικά θέματα είναι αυτά που αφορούν στο προανθικό στάδιο στις γεωργικές καλλιέργειες, για τις οποίες δώσαμε την παράταση του ενός μηνός. Ελπίζουμε, όμως, να προχωρήσουν γρήγορα, για να μπορέσουν οι άνθρωποι αυτοί να πληρωθούν.

Επίσης, υπάρχει και μία άλλη εκκρεμότητα. Κάποιοι, την άνοιξη του 2021, που είχαν υποστεί αυτές τις ζημιές των γεωργικών καλλιεργειών, δεν μπόρεσαν να κάνουν τις δηλώσεις ή μπέρδεψαν τις οριστικές με τις προσωρινές. Είναι λίγοι αυτοί, τα χρήματα είναι λίγα. Παρ’ όλα ταύτα, όμως, γι’ αυτούς είναι μία πολύ μεγάλη ζημιά και πρέπει οπωσδήποτε να αποζημιωθούν, για να μπορέσουν να συμμετάσχουν στην καλλιεργητική περίοδο του επόμενου έτους.

Με αυτά τα ολίγα, λοιπόν, ερχόμαστε σήμερα στη β΄ ανάγνωση του σχεδίου νόμου του Υπουργείου Αγροτικής Ανάπτυξης, με τίτλο «Μέτρα διευκόλυνσης και εκσυγχρονισμού της ίδρυσης και λειτουργίας των κτηνοτροφικών εγκαταστάσεων και άλλες διατάξεις».

Το άρθρο 9, αναφέρεται στις ελάχιστες αποστάσεις που θα πρέπει να έχει μία κτηνοτροφική εγκατάσταση από χώρους προστασίας και γίνεται τροποποίηση του πίνακα 1, του άρθρου 20, του ν.4056/2012. Στον νέο πίνακα περιγράφονται, λεπτομερώς, οι αποστάσεις που θα πρέπει να έχει μία κτηνοτροφική εγκατάσταση από ξενοδοχεία και κατασκηνωτικούς χώρους, στρατόπεδα, βιομηχανίες, ποτάμια, μοναστήρια και άλλα. Αποσαφηνίζεται ότι στα στρατόπεδα δεν περιλαμβάνονται τα στρατιωτικά αεροδρόμια, για τα οποία εφαρμόζονται οι διατάξεις που ισχύουν για τα πολιτικά αεροδρόμια.

Το άρθρο 10, αναφέρεται στην έγκριση επέμβασης σε χορτολιβαδικές και βραχώδεις εκτάσεις, όπου γίνεται τροποποίηση της παρ.2 του άρθρου 45 του ν.998/1979. Η παρ.2 του άρθρου 45 του ν.998/1979 βελτιώνεται νομοτεχνικά και προστίθεται νέο τέταρτο εδάφιο. Ειδικότερα, προβλέπεται ότι η εισήγηση της οικείας δασικής αρχής, πριν την έγκριση επέμβασης σε χορτολιβαδικές και βραχώδεις εκτάσεις, που ανήκουν αποκλειστικά σε περιοχές όπου υπάρχουν κυρωμένοι δασικοί χάρτες, χορηγείται εντός δύο μηνών από την υποβολή του σχετικού αιτήματος. Κατ’ αυτόν τον τρόπο, αποφεύγονται καθυστερήσεις και επιτυγχάνεται η άμβλυνση της γραφειοκρατίας και η απαλλαγή του διοικούμενου από μία χρονοβόρα διαδικασία, χωρίς να περιορίζεται ή να αίρεται η δασική προστασία.

Το άρθρο 11, αναφέρεται σε κατασκευές κτηνοτροφικής εγκατάστασης που έχουν χαρακτηριστεί ως αυθαίρετες. Περιγράφεται η διαδικασία, οι προϋποθέσεις και οι προθεσμίες για αναστολή κατεδάφισης, σε περιπτώσεις μείωσης προστίμων, σε περίπτωση νομιμοποίησης αυθαιρέτου, χρονοδιαγράμματα, κ.α. Με την προτεινόμενη ρύθμιση προβλέπεται ότι σε περίπτωση άσκηση προσφυγής, η οποία περιέχει αίτημα έκδοσης άδειας νομιμοποίησης αυθαιρέτων κατασκευών κτηνοτροφικής εγκατάστασης, χορηγείται προθεσμία αναστολής κατεδάφισης εννέα μηνών για την προσκόμιση άδειας νομιμοποίησης. Το προβλεπόμενο χρονικό διάστημα της περίπτωσης β΄ της παρ.5 του άρθρου 93, του ν.4495/2017, δεν επαρκεί, ενόψει των ιδιαιτεροτήτων και της σημασίας που παρουσιάζουν οι κτηνοτροφικές εγκαταστάσεις. Ακολούθως, εισάγεται ειδικότερη διάταξη από αυτή της περίπτωσης β΄ της παρ.3 του άρθρου 94, του ν.4495/2017, σε ότι αφορά στο πρόστιμο, επί νομιμοποίησης κτηνοτροφικών εγκαταστάσεων, η οποία παρίσταται αναγκαία, προκειμένου να καταστεί εφικτή η νομιμοποίηση των κατασκευών κτηνοτροφικής εγκατάστασης και η συνακόλουθη έγκριση της ίδρυσης και λειτουργίας αυτών, το οποίο θα συμβάλλει τα μέγιστα στη χαρτογράφηση και στη χωροταξική οργάνωσή τους.

Στο άρθρο 12, τροποποιούνται η παρ.17 του άρθρου 9, η παρ.7 του άρθρου 13 και οι παρ.13 και 14 του άρθρου 45, με στόχο τον επανακαθορισμό των αρμοδίων οργάνων επιβολής κυρώσεων για παραβάσεις της νομοθεσίας περί γεωργικών φαρμάκων, κατά τρόπο σύμφωνο και με το άρθρο 109 του ν.4622/2019.

Στο άρθρο 13, περιγράφονται τα καθήκοντα και οι αρμοδιότητες ελέγχου επιθεώρησης των υπαλλήλων της Διεύθυνσης Οικονομικών Ελέγχων Επιθεώρησης και Συνεργατισμού του Υπουργείου Αγροτικής Ανάπτυξης και Τροφίμων.

Στο άρθρο 14, γίνεται τροποποίηση της παρ.1 του άρθρου 4, του ν.4351/2015. Προστίθεται νέο δεύτερο εδάφιο και δίνεται παράταση προθεσμίας εκπόνησης, υποβολής και έγκρισης διαχειριστικών δελτίων βοσκήσιμων γαιών, έως τις 31/12/2023, με δυνατότητα παράτασης με απόφαση του αρμόδιου Υπουργού Αγροτικής Ανάπτυξης.

Στο άρθρο 15, γίνεται τροποποίηση της παρ.2 του άρθρου 2. του π.δ.4818 για τις άδειες αλίευσης ολοθούριων. Παρατείνεται έως τις 30/4/2022, η δυνατότητα χορήγησης άδειας αλίευσης ειδών ολοθούριων για αλιευτικά σκάφη που διαθέτουν μόνο αλιευτική άδεια με στατικά μέσα, ενώ μετά την πάροδο της εν λόγω ημερομηνίας, η ως άνω άδεια χορηγείται, εφόσον το σκάφος έχει εγκατεστημένη και σε πλήρη λειτουργία συσκευή δορυφορικής παρακολούθησης, ανεξαρτήτως του μήκους του και τηρείται ηλεκτρονικό ημερολόγιο αλιείας. Η ισχύς της ρύθμισης ισχύει από τις 23/5/21.

Το άρθρο 16, περιλαμβάνει ρυθμίσεις θεμάτων του Οργανισμού Ελληνικών Γεωργικών Ασφαλίσεων (ΕΛΓΑ), σχετικά με τις ζημιές που προκλήθηκαν σε αγροτικές καλλιέργειες από τον παγετό την άνοιξη 2021.

Ειδικότερα, παρατείνονται οι προθεσμίες του άρθρου 209, του ν.4820/2021, προκειμένου να ολοκληρωθεί μέχρι τον Ιανουάριο του 2022, από τον Οργανισμό των Ελληνικών Γεωργικών Ασφαλίσεων, η διεκπεραίωση των δηλώσεων ζημιάς, η υποβολή των αιτήσεων οικονομικής ενίσχυσης, η χορήγηση της σχετικής προκαταβολής και η εξόφληση των αποζημιώσεων για τον παγετό της άνοιξης του 2021.

Στο άρθρο 17, ρυθμίζεται η παράταση της θητείας του Προέδρου του Οργανισμού Ελληνικών Γεωργικών Ασφαλίσεων (ΕΛΓΑ), η οποία κρίνεται αναγκαία, προκειμένου να εναρμονιστεί με τη διάρκεια της θητείας των μελών του Διοικητικού Συμβουλίου του Οργανισμού και του Αντιπροέδρου του, η οποία έχει οριστεί ως τριετής, κατά την τροποποίηση της παρ.5 του άρθρου 7, του ν.1790/2018, από τον ν.3698/2008, εν αντιθέσει με τη διάρκεια της θητείας του Προέδρου, η οποία παρελήφθη και από την τροποποίηση και παρέμεινε διετής. Άλλωστε, δυνάμει των άρθρων 20, επί του ν.4735/2020 η τριετής θητεία προβλέπεται, πλέον, σύμφωνα με τις γενικές διατάξεις.

Το άρθρο 18, αναφέρεται στην έναρξη ισχύος του παρόντος νόμου που είναι η ημερομηνία δημοσίευσης του στην Εφημερίδα της Κυβέρνησης.

Κυρίες και κύριοι συνάδελφοι, να πω, ότι αυτό το σχέδιο νόμου είναι ένα θετικότατο νομοσχέδιο, το οποίο λύνει κακοτεχνίες και «αγκυλώσεις», οι οποίες υπήρχαν στο παρελθόν και διευκολύνει πάρα πολύ τους κτηνοτρόφους σχετικά με τις κτηνοτροφικές εγκαταστάσεις. Εν τάχει, αναφέρω τη μείωση των αποστάσεων, τη δυνατότητα που έχουν οι κτηνοτρόφοι να προβούν σε εκσυγχρονιστικές πρωτοβουλίες για τους στάβλους τους, που μέχρι τότε δεν υπήρχαν, τη μείωση του προστίμου στο 5%, τη δυνατότητα να έχουν στις εγκαταστάσεις τους δικό τους σφαγείο, τη μείωση του κόστους αδείας, περίπου, στο 1/6 της αξίας, σε πάρα πολλές περιπτώσεις να μην χρειάζεται να βγει καν οικοδομική άδεια βαρέως τύπου, αλλά μία απλή άδεια και, βέβαια, τη μείωση, για όσους είναι κοντά στα σύνορα, περίπου, στο 50% και τέλος την αύξηση του χρόνου, για να πληρώσουν τα πρόστιμα για αυθαίρετες κατασκευές και μία σειρά από άλλα μέτρα και διατάξεις, οι οποίες ανακουφίζουν, πραγματικά, τους κτηνοτρόφους. Δεν λύνουν όλα τα προβλήματα, τα οποία συνεχίζονται και πάντα προκύπτουν καινούργια, αλλά νομίζω ότι με αυτό το νομοσχέδιο παίρνουν μία πολύ μεγάλη ανάσα στα δύσκολα προβλήματα που αντιμετωπίζουν. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας):** Σας ευχαριστώ, κύριε Πρόεδρε. Κι εγώ με τη σειρά μου να ευχηθώ περαστικά στον κ. Βλάχο. Σιδερένιος.

Κύριοι Υπουργοί, κυρίες και κύριοι συνάδελφοι, υπάρχουν κάποιες στιγμές στη ροή του κοινοβουλευτικού έργου που οι πολίτες που τις παρακολουθούν δεν μπορούν να αντιληφθούν ποια είναι η αλήθεια και ποιο είναι το ψέμα.

Συγκεκριμένα, στις 10 Νοεμβρίου, κατέθεσα Επίκαιρη Ερώτηση για την καταχρηστική και δόλια απόκτηση δικαιωμάτων από την κατανομή του εθνικού αποθέματος από επιτήδειους στην Καστοριά, στα νησιά και σε άλλες περιοχές, όπως κατήγγειλαν πολλοί αγροτικοί φορείς, αλλά και δημοσιεύματα, τα οποία και κατέθεσα στα Πρακτικά. Ερωτούσα, λοιπόν, εάν η Κυβέρνηση προτίθεται να προβεί σε επιτόπιους ελέγχους και να ανακτήσει τα, δολίως, αποκτηθέντα χρήματα.

Κύριε Υπουργέ, κύριε Στύλιε, απαντώντας στη Βουλή, ούτε λίγο, ούτε πολύ, με ένα ύφος απειλητικό, μου είπατε να μην μιλάω για καταχρήσεις και δόλιες συμπεριφορές, γιατί δεν υπάρχουν. Και είπατε χαρακτηριστικά, κουνώντας προς εμένα το δάχτυλο, ότι «επειδή αναφέρατε κάποιες εκφράσεις, ότι έχει γίνει παρανομία και κλοπή, αυτές οι φράσεις είναι δικές σας και καταγράφονται και στα Πρακτικά και μπορεί να τις χρησιμοποιήσει οποιοσδήποτε. Δεν ξέρω, αν είστε σίγουροι ότι θέλετε να επιμείνετε. Έχετε τη δυνατότητα στη δευτερολογία, αν θέλετε, να αναθεωρήσετε και να διαγραφούν από τα Πρακτικά. Δεν ξέρω αν ακούει και ο κ. Πρόεδρος».

Αφού, λοιπόν, διακινήθηκε και σε όλες τις αγροτικές ιστοσελίδες, ότι εγώ έφερα fake news στοιχεία από το βήμα της Ολομέλειας της Βουλής, μόλις χθες το Υπουργείο εξέδωσε εφαρμοστική εγκύκλιο ανάκλησης στα δικαιώματα από το Εθνικό Απόθεμα 2020 -αυτό που σας ρωτούσα, δηλαδή, και αμφισβητούσατε- που μεταβιβάστηκαν και ανάκτηση χρημάτων. Η εγκύκλιος λέει, ότι «η χορήγηση δικαιωμάτων βασικής ενίσχυσης από το Εθνικό Απόθεμα έτους ενίσχυσης 2020 ανακαλείται και τα δικαιώματα οδηγούνται προς αναπλήρωση του ποσού του Εθνικού Αποθέματος σε περιπτώσεις, κατά τις οποίες οι αιτούντες δημιούργησαν, τεχνητά, τις προϋποθέσεις για την απόκτηση των δικαιωμάτων αυτών, με σκοπό να μην ασκήσουν γεωργική δραστηριότητα, αλλά να προβούν σε καταχρηστική εκμίσθωση ή μεταβίβαση προς τρίτους».

Όταν, λοιπόν, εγώ μιλούσα για κατάχρηση, λέγατε ότι ο ΣΥΡΙΖΑ κάνει πολιτική με fake news. Όταν εσείς βάζετε στην εγκύκλιο, ότι γίνεται κατάχρηση, λέτε αλήθεια. Αφού, λοιπόν, αυτά που έλεγα ήταν ψέματα, τι έρχεστε να διορθώσετε με την εγκύκλιο σας, στην οποία αναφέρετε συγκεκριμένα παρακάτω, ότι «τα τυχόν καταβληθέντα ποσά ενίσχυσης στους τρίτους ανακτώνται ως αχρεωστήτως καταβληθέντα». Σας έλεγα ψέματα; Μίλαγα με fake news; Ποιος έλεγε ψέματα για την κατανομή του Εθνικού Αποθέματος;

Είναι θετικό, ότι πάτε να διορθώσετε την κατάσταση. Είναι, όμως, αρνητικό, στην προσπάθειά σας να δικαιολογήσετε τα αδικαιολόγητα, να μέμφεστε έτσι τους πολιτικούς σας αντιπάλους, οι οποίοι δεν έρχονται εδώ για να σας κατηγορήσουν. Έρχονται για να ενισχύσουν μία εθνική προσπάθεια με συγκεκριμένες προτάσεις και να «χτυπήσουν το καμπανάκι» του κινδύνου, για να διορθωθούν πράγματα, για τα οποία εμείς δεν λέμε, ότι έχετε εσείς ευθύνη. Εμείς ζητήσαμε τους ελέγχους και την ανάκτηση των χρημάτων αυτών. Και για να χρησιμοποιήσω τη δική σας φράση και τα δικά σας λόγια θα πω, ότι οι φράσεις αυτές, ότι «δεν υπήρξε κατάχρηση», ήταν δικές σας και καταγράφηκαν στα Πρακτικά και μπορεί να τις χρησιμοποιήσει ο οποιοσδήποτε. Δεν ξέρω, αν είστε σίγουρος, ότι θέλετε να επιμείνετε». Μετά, βέβαια, από την εγκύκλιο που μας δικαιώνει.

Σε ότι αφορά στο παρόν νομοσχέδιο, έχουμε αναφερθεί αναλυτικά σε όλες τις προηγούμενες συνεδριάσεις για την άποψή μας, επί των άρθρων και επί της αρχής. Η απλοποίηση των αδειοδοτήσεων των κτηνοτροφικών εγκαταστάσεων είναι πάρα πολύ σημαντική για την ανάπτυξη της κτηνοτροφίας της χώρας, καθώς αφορά σε έναν μεγάλο αριθμό σταυλικών εγκαταστάσεων, που, κυρίως, είναι πρόχειρα καταλύματα, με ιδιοκτήτες, συνήθως, ηλικιωμένους, που δεν έχουν άδεια, καθώς η γραφειοκρατία και η πολύπλοκη νομοθεσία φέρνει πολλά εμπόδια.

Θέλοντας να απαλείψουμε αυτά τα προβλήματα, επί Κυβέρνησης ΣΥΡΙΖΑ, είχαμε προετοιμάσει σε διαβούλευση, το Υπουργείο Αγροτικής Ανάπτυξης με το Υπουργείο Ανάπτυξης, πόρισμα για την απλοποίηση των διαδικασιών των οικονομικών δραστηριοτήτων στον γεωργικό τομέα. Το πόρισμα παραδόθηκε τον Μάιο του 2019 και βρισκόταν στο Υπουργείο, εδώ και δύο χρόνια, που παλινδρομείτε και καθυστερείτε.

Τον Ιούλιο του 2020, πράγματι, η Κυβέρνηση της Νέας Δημοκρατίας έφερε τον ν. 4711 για την απλοποίηση των διαδικασιών. Και τότε λέγαμε, ότι υπάρχουν ουσιαστικά προβλήματα και δεν θα λυθεί το θέμα και δικαιωνόμαστε πάλι, καθώς δεκαέξι, μόλις, μήνες μετά, επαναφέρετε τροποποιημένες διατάξεις απλοποίησης, που τότε διαφημίζατε ως πανάκεια. Και τότε είχαμε επισημάνει τα προβλήματα. Επιβεβαιώνεται, λοιπόν, ότι το σημερινό νομοσχέδιο είναι ένα «μπάλωμα» του προηγούμενου.

Η μεγάλη πλειοψηφία των κτηνοτρόφων της χώρας δεν επωφελείται ούτε τώρα, καθώς, επί της ουσίας, θα ακολουθήσουν το καθεστώς της σημερινής αδειοδότησης του ν.4056. Εξακολουθούν οι κτηνοτρόφοι με μικρό κύκλο εργασιών, στο στάδιο της ίδρυσης, να καταθέτουν στην ΔΑΟΚ τα ίδια δικαιολογητικά. Τη βεβαίωση υπηρεσίας δόμησης, την πράξη του αποχαρακτηρισμού, στις περιπτώσεις που χρειάζεται αυτό από τη Δασική Υπηρεσία, από την Αρχαιολογική Υπηρεσία, προκειμένου να λάβουν έγκριση. Και στο δεύτερο στάδιο, απλώς, γίνεται μία καθυστέρηση, σε ότι αφορά στο στάδιο δημιουργίας και λειτουργίας να καταθέτουν τότε, αλλά και πάλι όλα τα υπόλοιπα εκ του σημερινού καθεστώτος έγγραφα.

Συνεχίζονται τα προβλήματα, σε σχέση με τις δασικές υπηρεσίες. Και αυτό συμβαίνει, κυρίως, από το γεγονός, ότι η Κυβέρνηση της Νέας Δημοκρατίας, εδώ και δύο χρόνια, υπονόμευσε το έργο των δασικών χαρτών και δεν το προχώρησε. Δεν έλαβε υπόψη τις απαιτήσεις του Συντάγματος και τις απαιτήσεις της δασικής επιστήμης. Σίγουρα, είναι ένα πολύπλοκο έργο. Η Κυβέρνηση, όμως, του ΣΥΡΙΖΑ, με θάρρος και παρρησία, επιχείρησε η χώρα, επιτέλους, μετά από δεκαετίες, να αποκτήσει δασικούς χάρτες, μετά από σαράντα χρόνια απουσίας δασικής πολιτικής και αυτό προς όφελος των πολιτών, προς όφελος της ανάπτυξης της υπαίθρου, προς όφελος του δασικού οικοσυστήματος.

Επιπλέον, στο νομοσχέδιο αυτό, σε ότι αφορά στα διαχειριστικά σχέδια βόσκησης, είναι, πλέον, φανερό, ότι οι «μάσκες πέφτουν» και η Κυβέρνηση, σε συνεργασία με τους «γαλάζιους» Περιφερειάρχες, φαίνεται ότι δεν διατίθεται να ολοκληρώσουν αυτή τη διαδικασία. Στην τελευταία, βέβαια, συνεδρίαση ο κ. Κεδίκογλου, πράγματι, είπε, ότι η παράταση είναι αυστηρή και ότι στην περίπτωση που δεν εφαρμοστεί, το έργο θα το αναλάβει το Υπουργείο.

Θεωρώ πολύ θετικό αυτό που είπατε. Τολμώ, όμως, να πω, -όχι προσωπικά σε εσάς που εκτιμώ, όπως, επίσης, και στον κ. Στύλιο και ελπίζω να μην λάβει τα πρώτα μου σχόλια ως προσωπική αιχμή- ότι δεν έχουμε εμπιστοσύνη στην Κυβέρνησή σας. Τα ίδια έλεγε ο κ. Βορίδης και όταν υπέγραφε με τον Περιφερειάρχη Δυτικής Μακεδονίας τα διαχειριστικά σχέδια βόσκησης και έλεγε ότι αυτό θα αποτελέσει τον οδικό χάρτη και για τα υπόλοιπα.

Δίνετε και την παράταση σε μία εποχή, όπου η κλιματική κρίση και οι καταστροφικές πυρκαγιές εντείνουν τα προβλήματα της ερημοποίησης, της μείωσης της βιοποικιλότητας και της βοσκοϊκανότητας, που είναι απαραίτητες προϋποθέσεις για την ανάπτυξη της κτηνοτροφίας. Και όλα αυτά τα κάνετε ενάμιση μήνα, πριν από την ολοκλήρωση του εθνικού στρατηγικού σχεδιασμού της χώρας για τη νέα Κοινή Αγροτική Πολιτική, όπου στο «παραπέντε» δεν είναι γνωστοί ακόμη, ούτε οι όροι της ενίσχυσης, ούτε το ύψος της ενίσχυσης, που θα λάβουν οι κτηνοτρόφοι, μέσω των οικολογικών σχημάτων, των ενισχύσεων, που θα αντικαταστήσουν την ενίσχυση του «πρασινίσματος» που καταργείτε, ενώ υπάρχουν φήμες δυσκολιών έγκρισής τους, λόγω μη ολοκλήρωσης των διαχειριστικών σχεδίων.

Ακόμη, λοιπόν, μία «οπισθοδρόμηση» από τους «άριστους» της Νέας Δημοκρατίας και μια απόδειξη της ανεπαρκούς πολιτικής τους. Αυτή τη φορά, όμως, κινδυνεύουν τα δικαιώματα των Ελλήνων κτηνοτρόφων.

Επιπρόσθετα, δεν υπάρχει μέριμνα και επιλογή για τη δημιουργία κτηνοτροφικών πάρκων που πιστεύουμε, ότι πρέπει να οριοθετηθούν σε όλους τους Δήμους της χώρας, ώστε να υπάρχουν κατάλληλες υποδομές ύδρευσης, άρδευσης, αποχέτευσης, ρεύματος, οδικού δικτύου, που θα απαλλάσσουν τους κτηνοτρόφους από γραφειοκρατικά και οικονομικά βάρη για την αδειοδότηση της νόμιμης λειτουργίας τους.

Ταυτόχρονα, από το νομοσχέδιο αυτό, σε ότι αφορά στην καθετοποίηση της παραγωγής, μέσω της μεταποίησης, αν και είναι ένα θετικό σημείο της νομοθέτησης σας, λείπει το ενδιαφέρον και η συμμετοχή των οικοτεχνών, των ομάδων παραγωγών και των συνεταιρισμών.

Στο παρόν σχέδιο νόμου, είναι εμφανής η αδυναμία της ολοκληρωμένης νομοθέτησης. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων)**: Κύριε Πρόεδρε, θέλω να απαντήσω στην συνάδελφο, την κυρία Τελιγιορίδου, επειδή αναφέρθηκε σε λόγια που καταγράφηκαν στα Πρακτικά, κατά τη διάρκεια του Κοινοβουλευτικού Ελέγχου.

Πρώτον, ούτε τώρα, ούτε τότε, ούτε ποτέ, υπήρξε κάποια απειλή από μέρους μου προς εσάς.

Δεύτερον, σας είπα να έχετε στοιχεία και να έχουμε στοιχεία τεκμηριωμένα, που να προέρχονται από τις υπηρεσίες. Συγκεκριμένα, από τον ΟΠΕΚΕΠΕ, από την αρμόδια υπηρεσία. Το είπατε και σήμερα, όπως και τότε, ότι επικαλεστήκατε δημοσιεύματα και καταγγελίες προσωπικές για θέματα που αφορούν τρίτους. Άρα, καταλαβαίνετε κι εσείς, ότι δεν είχατε στοιχεία. Σας είπα, ότι εμείς, η πολιτική ηγεσία του Υπουργείου, θα δώσουμε και δίνουμε εντολή στον ΟΠΕΚΕΠΕ, να διενεργήσει -όπως διενεργεί και διενήργησε- ελέγχους, για να διαπιστώσει μία σειρά από παραβάσεις, αν συμβαίνουν και αν υπάρχουν. Χθες, λοιπόν, είχαμε μία ανακοίνωση από τον ΟΠΕΚΕΠΕ, η οποία είναι αποτέλεσμα των ελέγχων που κάνει ο ΟΠΕΚΕΠΕ. Συνεπής, λοιπόν, με αυτά τα οποία σας είπα και σήμερα εδώ πάλι, αποδεικνύεται, ότι όπου υπάρχουν στοιχεία και έλεγχοι και ανακρίσεις γίνονται.

Άρα, σας είπα, ότι δεν έχουμε στοιχεία και ότι διενεργούμε ελέγχους. Απόφαση δεν μπορούσα να βγάλω και δεν μπορούσα να πω, είτε ότι υπάρχει σκάνδαλο, είτε ότι δεν υπάρχει και γι’ αυτόν τον λόγο σας παρέπεμψα στις υπηρεσίες και σας είπα να δούμε τα στοιχεία, καθώς και ότι εμείς θα διενεργήσουμε τους ελέγχους. Δεν γνωρίζω, εάν η ανακοίνωση, την οποία έχει βγάλει ο ΟΠΕΚΕΠΕ αφορά στις ίδιες περιπτώσεις που εσείς λέγατε, αναφορικά με την Καστοριά, γιατί κάνατε αναφορά για την Καστοριά συγκεκριμένα και για τη Δυτική Μακεδονία. Μου είπατε για τη δική σας την περίπτωση. Θα εξετάσω, αν η χθεσινή ανακοίνωση αφορά στην Καστοριά. Αν έχετε την απάντηση, μας τη λέτε και εσείς σήμερα να την ξέρουμε.

Άρα, λοιπόν, σας λέω, ότι με υπερβολές και με λόγια που δεν έχουν βάση, καλό είναι να μην διατυπώνουμε τον πολιτικό μας λόγο. Αυτό συνέβη στο παρελθόν και καταλήξαμε στις γνωστές αυταπάτες. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας)**: Άρα, κύριε Υπουργέ, παραδέχεστε, ότι στην απάντησή σας τότε, προτρέχατε, όταν μου λέγατε, ότι δεν υπάρχουν τέτοιου είδους στοιχεία. Και η ερώτηση στη συζήτηση που έγινε εδώ αφορούσε στην κατανομή του Εθνικού Αποθέματος, με χαρακτηριστικό παράδειγμα την Καστοριά. Κατέθεσα, μάλιστα, στοιχεία, τα οποία και τώρα αμφισβητείτε, λέγοντας ότι δεν είναι τα επίσημα.

Γι’ αυτό έγινε η Ερώτηση, κύριε Υπουργέ, για να φέρετε εσείς τα επίσημα και για να σας προκαλέσω τότε και να σας προτρέψω να προχωρήσετε στους ελέγχους. Τότε λέγατε, ότι δεν υπάρχει θέμα και ότι εγώ ψεύδομαι μέσα στο Κοινοβούλιο και έρχεται η χθεσινή απόφαση του ΟΠΕΚΕΠΕ και αναφέρει ότι έχει γίνει κατάχρηση. Είναι θετικό, που, πλέον, παίρνετε την απόφαση να παρθούν πίσω τα δικαιώματα που ενεργοποιήθηκαν από επιτήδειους.

Όμως, η αναφορά μου σήμερα έγινε, όχι για να σας μεμφθώ, αλλά για την αποκατάσταση της αλήθειας και πως τοποθετούμαστε μέσα στην Ολομέλεια. Όταν λέτε, ότι δεν με απειλούσατε, σας παρακαλώ εξηγήστε, πώς ερμηνεύετε εσείς το γεγονός, ότι λέγατε, ότι ανέφερα κάποιες εκφράσεις και αυτές οι εκφράσεις καταγράφονται στα Πρακτικά και μπορεί να τις χρησιμοποιήσει ο καθένας και με εγκαλούσατε να μην επιμείνω, ότι έχει γίνει κατάχρηση και να ανακαλέσω στη δευτερολογία μου.

Επαναλαμβάνω, δεν λέω ότι η Κυβέρνηση είχε εμπλοκή στο θέμα. Αυτό που ζητήσαμε από την Κυβέρνηση, είναι να κάνει τους επιτόπιους ελέγχους, για να μην μένουν «γκρίζα» σημεία και «σκιές». Αυτό δεν έχει να κάνει με αντιπαράθεση προσωπική μαζί σας. Απλά, με τη χθεσινή απόφαση αναφέρω ότι δικαιωθήκαμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων)**: Κυρία Τελιγιορίδου, δεν απαντήσατε.

Επίσης, σας λέω το εξής. Εγώ την έκφραση, ότι λέτε ψέματα, δεν την είπα ποτέ. Θυμάμαι πολύ καλά και ξέρω τι έχω πει. Ούτε υπερβολές, ούτε θα προσδώσετε σε εμένα λόγια που δεν έχουν ειπωθεί. Σας είπα, για εσάς. Επίσης, εσείς ήσασταν Υφυπουργός στο Υπουργείο Αγροτικής Ανάπτυξης και είχατε την εποπτεία των φορέων αυτών. Ξέρετε πολύ καλά τον τρόπο, με τον οποίο δουλεύουν και τις διαδικασίες που γίνονται. Άρα, θα μπορούσατε και εσείς -εγώ να δεχτώ την παράλειψη σας- να εγκαθιδρύσετε διαδικασίες πιο αυστηρών ελέγχων. Εμείς το κάναμε, γι’ αυτό ήρθαν και τα αποτελέσματα.

Άρα, ούτε εσείς προχωρήσατε, για να κάνετε τους αντίστοιχους ελέγχους που θα έπρεπε. Με εμάς γίνονται τώρα, με αυτή την Κυβέρνηση, γι’ αυτό έχουμε και αποτελέσματα στους ελέγχους σε όλη τη χώρα και συνεχώς, εντοπίζουμε κάποιους που εξακολουθούν να κάνουν το φαινόμενο της ελληνοποίησης. Εμείς ήμασταν αυτοί που αυστηροποιήσαμε το θεσμικό πλαίσιο.

Ξέρετε πάρα πολύ καλά, γιατί είστε χρόνια Βουλευτής, ότι μπορείτε να ζητήσετε και να ζητήσετε στοιχεία, μέσω του Κοινοβουλευτικού Ελέγχου και μέσω της διαδικασίας αναζήτησης εγγράφων. Δεν τα ζητήσατε, αλλά ήρθατε με δημοσιεύματα, γιατί θέλουμε να δημιουργούμε μία εντύπωση. Εμείς προχωρούμε με μεθοδικά και με σχέδιο και διορθώνουμε καταστάσεις. Όπου υπάρχει στρέβλωση, τη διορθώνουμε. Όπου μπορεί κάποιος να χρησιμοποιεί τα κενά του συστήματος, πάμε και τα διορθώνουμε, για να μην το αξιοποιεί στη συνέχεια και κάνουμε και ανακλήσεις. Αυτό συνέβη.

Μην προσπαθείτε, λοιπόν, να πείτε, ότι εγώ σας είπα, ότι δεν υπάρχει σκάνδαλο. Παραδεχτείτε, ότι η Κυβέρνηση εργάζεται πολύ ορθά, πολύ σωστά και εκεί που εσείς δεν φέρατε αποτελέσματα, έχει φέρει αποτελέσματα. Αυτή είναι η αλήθεια και προσωπικά σας λέω το εξής. Καταθέστε στα Πρακτικά, τι είπα στον Κοινοβουλευτικό Έλεγχο, δηλαδή, εάν είναι τα ακριβή λόγια αυτά που αναφέρετε ότι είπα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει η κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ (Εισηγήτρια της Μειοψηφίας)**: Σχετικά με τι ειπώθηκε στη συγκεκριμένη περίπτωση, υπάρχουν τα Πρακτικά, οπότε δεν υπάρχει λόγος αντιπαράθεσης. Έχω καταθέσει και αναφορά κατάθεσης εγγράφων, όπου ζητώ συγκεντρωτικά όλα τα στοιχεία των αιτήσεων για την κατανομή του εθνικού αποθέματος, των αποζημιώσεων και όλα αυτά. Περιμένω την απάντησή σας.

Δεύτερον, είπατε, ότι εμείς δεν κάναμε ελέγχους. Είχαμε τέτοια αυστηροποίηση των ελέγχων που, επί δικής μας Κυβέρνησης, δεν είχαμε τέτοια φαινόμενα. Αυτό που προέκυψε από την παράτυπη κατανομή του εθνικού αποθέματος, έγινε το 2020. Πώς εξηγείτε το γεγονός, ότι από τη μία λέτε, ότι εμείς δεν είχαμε αυστηροποίηση στους ελέγχους και από την άλλη, τώρα να προκύπτουν αυτά τα γεγονότα;

Είπατε για το «χτύπημα» των ελληνοποιήσεων. Πράγματι, επί δικής σας Κυβέρνησης, έχουν αποκαλυφθεί πολλές περιπτώσεις νοθείας, ειδικά στο εθνικό προϊόν, στη φέτα, αλλά αυτό δεν ήταν αποτέλεσμα των ελεγκτικών μηχανισμών του Υπουργείου, αλλά αποτέλεσμα καταγγελιών ιδιωτών, καθώς ήρθαν σε αντιπαράθεση μεταξύ τους οι εταιρείες και από αυτές τις καταγγελίες ανταγωνιστών, προχωρήσατε στους ελέγχους.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων)**: Το θεσμικό πλαίσιο με την αυστηροποίηση των ποινών, θεσμοθετήθηκε στην ελληνική Βουλή από τη δική μας Κυβέρνηση και είναι κάτι που δεν μπορεί να αμφισβητηθεί, όσο και αν θέλουμε να αλλάξουμε τον κόσμο.

Εγώ καταλαβαίνω, ότι δεν μπορεί η Αξιωματική Αντιπολίτευση να έχει τη «γενναιοδωρία» να παραδεχτεί την κατάσταση, ότι γίνονται έλεγχοι, ότι «πέφτουν» ποινές και ότι έχουμε αποτελέσματα σε έναν τομέα, που εκείνοι δεν είχαν, όσο ήταν στη δική τους διακυβέρνηση. Εμείς το είχαμε υποσχεθεί στον κόσμο προεκλογικά, το είχαμε πει στον παραγωγικό κόσμο, ότι θα αυστηροποιήσουμε τους ελέγχους, θα αλλάξουμε το θεσμικό πλαίσιο και έχουμε αρχίσει, ήδη, να έχουμε αποτελέσματα.

Συνέπεια αυτού, είναι η αύξηση της τιμής του γάλακτος για το εθνικό μας προϊόν, για τη φέτα. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του ΚΙΝ.ΑΛ.)**: Κύριε Πρόεδρε, κύριε Υπουργέ, κυρίες και κύριοι συνάδελφοι, τις τελευταίες μέρες γινόμαστε αποδέκτες του ντόμινο των περιοριστικών μέτρων που εξελίσσεται στην κεντρική και βόρεια Ευρώπη, με τη λύση του lockdown να αναδεικνύεται ως το τελευταίο «καταφύγιο» για πολλές χώρες της Γηραιάς ηπείρου, λόγω της δραματικής εξέλιξης που έχουμε με το τέταρτο κύμα της πανδημίας.

Ακούσαμε τις δηλώσεις της Γερμανίδας Καγκελαρίου Άγγελας Μέρκελ, η οποία αποδεικνύει, ότι η κατάσταση είναι πλήρως δραματική. Ακούσαμε και τις δηλώσεις της αρμόδιας Επιτρόπου, της κυρίας Στέλλας Κυριακίδου. Καταλαβαίνω, πως, ίσως, δεν θεωρείται η κατάλληλη στιγμή για το συγκεκριμένο θέμα, αλλά η «σαρωτική» επέλαση του κορονοϊού στην ευρωπαϊκή ήπειρο, αναβαθμίζει το επίπεδο κινδύνου, ιδιαίτερα, για χώρες σαν και τη δική μας, που το εθνικό σύστημα υγείας είναι «αδύναμο», αν όχι ανεπαρκές. Προχθές, μάλιστα, η χώρα μας, προστέθηκε στη λίστα του αμερικανικού CDC, ως χώρα πολύ υψηλού κινδύνου.

Εντούτοις, συνεχίζει η Κυβέρνηση να τα βλέπει όλα «ρόδινα» και αισιόδοξα, καθώς τα εμβολιαστικά ραντεβού κλείνονται το ένα μετά το άλλο, αλλά χωρίς, ουσιαστικά, να λαμβάνει υπόψη της, ότι τα Χριστούγεννα θα είναι, εξαιρετικά, δύσκολα, με, σχεδόν, 600 άτομα στις ΜΕΘ και με τον αριθμό των θανάτων να τρομάζει. Είχαμε και τις δηλώσεις του Κυβερνητικού Εκπροσώπου, αναφερόμενος στο ΕΣΥ, πριν από λίγες μέρες, όπου υποστήριξε πως βρίσκεται στα όριά του, αλλά δεν τα έχει ξεπεράσει, την ώρα που παραδέχτηκε, πως στηρίζεται το ΕΣΥ με ιδιωτικές κλινικές και ιδιώτες γιατρούς. Ερωτώ, αν αυτό δεν σημαίνει, πώς έχει ξεπεράσει τα όριά του, τότε τι;

Ως προς το νομοσχέδιο, νομίζω ότι η συζήτηση που έγινε το προηγούμενο χρονικό διάστημα στην Επιτροπή μας εξάντλησε, κατά πολύ, τα δεδομένα που υπήρχαν. Αναγνωρίζουμε, κύριε Υπουργέ, την προσπάθειά σας να αφουγκραστείτε και να επιλύσετε τα ζητήματα που απασχολούν τον κτηνοτροφικό κλάδο, όπως, επίσης, αναγνωρίζουμε, ότι το συγκεκριμένο νομοσχέδιο έχει θετικά στοιχεία που κινούνται προς τη σωστή κατεύθυνση. Αν, βέβαια, αφήσουμε τα άρθρα που αφορούν στην παράταση της καταβολής αποζημιώσεων από τον ΕΛΓΑ για τον παγετό, την άνοιξη του 2021 και τα διαχειριστικά σχέδια βόσκησης, για τα οποία, παράταση στην παράταση, φτάσαμε στα τέλη Νοέμβρη του 2021 και στα ίδια απ’ ότι φαίνεται θα μείνουμε σίγουρα για πολύ ακόμη.

Το παρόν, λοιπόν, νομοσχέδιο προσπαθεί να δώσει λύσεις στις γραφειοκρατικές «αγκυλώσεις» που μαστίζουν καθημερινά τον κτηνοτροφικό κλάδο, αλλά και αυτό, μάλλον, θα μείνει στην προσπάθεια. Το λέω αυτό, γιατί, πριν από ενάμιση χρόνο, περίπου, επιχειρήσατε πάλι την απλοποίηση της ίδρυσης και της λειτουργίας των κτηνοτροφικών εγκαταστάσεων με τον ν.4711/2020, όπου οι παρατηρήσεις μας δεν επηρέασαν καθόλου το νομοθέτημα σας, με αποτέλεσμα να μην επιλυθεί τίποτα και πάλι να χρειαστεί τώρα να νομοθετούμε για το ίδιο ζήτημα και πάλι με παραλείψεις. Κατά τα φαινόμενα, κύριε Υπουργέ, απλοποιούνται οριστικά οι διαδικασίες, όμως, πολλά από αυτά τα προβλήματα παραμένουν.

Το συγκεκριμένο, λοιπόν, νομοσχέδιο έρχεται σε μία περίοδο που χαρακτηρίζεται από την όξυνση των προβλημάτων των βιοπαλαιστών κτηνοτρόφων, ενώ ο κλάδος βρίσκεται σε «αναβρασμό», λόγω της αναδρομικής εφαρμογής της κοινής υπουργικής απόφασης για την κατανομή των βοσκοτόπων στους κτηνοτρόφους, αλλά δεν δίνει ουσιαστικές λύσεις. Δεν βλέπουμε καμία ιδιαίτερη προσπάθεια, για παράδειγμα, ώστε να λυθεί το πρόβλημα με κτηνοτρόφους που έχουν μικρό κύκλο εργασιών και αποτελούν τη μεγάλη πλειοψηφία των κτηνοτρόφων της χώρας. Ούτε εντοπίζουμε κάποια επίλυση των ζητημάτων που προκύπτουν με τις αδειοδοτήσεις, σε σχέση με τις δασικές υπηρεσίες.

Κύριε Υπουργέ, δεν αμφισβητώ τις προθέσεις σας να προσπαθήσετε να επιλύσετε τα προβλήματα του κτηνοτροφικού κλάδου. Όμως, οφείλω ξανά, να σας υπενθυμίσω τις σημειώσεις μου, επί των άρθρων, που σας τόνισα στην προηγούμενη συνεδρίαση και που πρέπει να προσθέσετε. Αλλιώς, η πρόβλεψη είναι, ότι πάλι του χρόνου θα έχουμε την ίδια συζήτηση.

Σας φέραμε, λοιπόν, τις προτάσεις μας, όπως μας καλέσετε, για να το πω κόσμια, στην πρώτη συνεδρίαση, αποδεικνύοντας πώς η δική μας παράταξη, το Κίνημα Αλλαγής, δεν κρατάει και δεν κράτησε ποτέ μικροπολιτική στάση, απέναντι στα ζητήματα που απασχολούν την ελληνική κοινωνία και την πραγματικότητα. Πάντα ερχόμαστε με προτάσεις, ιδιαίτερα, μάλιστα, όταν διαφωνούμε με τις δικές σας.

Με γνώμονα, λοιπόν, τις πραγματικές ανάγκες του κτηνοτροφικού κλάδου, σας ζητώ τώρα, πριν από την ψήφιση του νομοσχεδίου, να λάβετε σοβαρά υπόψη αυτά που είπαμε στην 3η συνεδρίαση, δηλαδή, τις προτάσεις μας και τις παρεμβάσεις μας, ώστε το νομοσχέδιο να βελτιωθεί ακόμη περισσότερο στη συζήτηση στην Ολομέλεια και να έχουμε ένα καλύτερο αποτέλεσμα που δεν θα μας ξαναφέρει, μετά από έναν χρόνο να συζητούμε τα ίδια ζητήματα. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Θα μου επιτρέψετε μία παρέμβαση, σε ότι αφορά στα ζητήματα που προκύπτουν από τα αγροτοδικεία, που καλά κρατούν, κύριοι Υπουργοί, κύριοι της Κυβέρνησης. Μπορεί σήμερα, στη Λάρισα, λόγω παραγραφής να αθωώθηκαν οι αγρότες συνδικαλιστές, όμως, συνεχίζεται η ιστορία με τα αγροτοδικεία. Σε λίγο καιρό, θα έχει η Αιτωλοακαρνανία και πάει λέγοντας.

Γι’ αυτό, λοιπόν, από αυτό το βήμα, θέλουμε να καλέσουμε την Κυβέρνηση να παρέμβει, ώστε να σταματήσουν τα αγροτοδικεία και κάθε προσπάθεια ποινικοποίησης των αγώνων των αγροτών, των κτηνοτρόφων, αλλά και «τρομοκράτησής» τους, όπως και συνολικά «τρομοκράτησης» του λαϊκού κινήματος, το οποίο βγαίνει στους δρόμους, διεκδικεί και «παλεύει», απέναντι στα προβλήματα που είναι απόρροια των πολιτικών σας και της παρούσας Κυβέρνησης και όλων των προηγούμενων κυβερνήσεων. Αυτά τα προβλήματα τους ωθούν να βγαίνουν στους δρόμους και να διεκδικούν, αλλά εσείς έχετε στήσει «φάμπρικα» συνεχόμενων διώξεων, όπως και οι προηγούμενες κυβερνήσεις, γιατί δεν θέλετε να αντιδρούν στα μέτρα τα αντιλαϊκά, τα αντιαγροτικά και πάει λέγοντας.

Παράλληλα, γνωρίζετε πολύ καλά, ότι έχει θεσπιστεί ένα «πλούσιο» νομοθετικό πλαίσιο ποινικοποίησης, από τη συνδικαλιστική δράση, μέχρι ενάντια στο δικαίωμα της απεργίας, της λειτουργίας των συνδικάτων και πάει λέγοντας. Έτσι, λοιπόν, ζητούμε, για ακόμη μία φορά, να σταματήσουν τα αγροτοδικεία, κύριοι της Κυβέρνησης και κύριοι Υπουργοί του Υπουργείου Αγροτικής Ανάπτυξης.

Σε ότι αφορά στο νομοσχέδιο, η Κυβέρνηση, όπως είπαμε από την πρώτη στιγμή, αυτό που προσπαθεί είναι να αντιμετωπίσει τα προβλήματα που έχουν σχέση με την αδειοδότηση των κτηνοτροφικών εγκαταστάσεων, ιδιαίτερα, των πρόχειρων καταλυμάτων που είναι και η πλειοψηφία τους. Έτσι προχωρά σε τροποποιήσεις του υφιστάμενου νομοθετικού πλαισίου. Το είπαμε από την πρώτη στιγμή, το λέμε, για ακόμη μία φορά, ότι οι διατάξεις αυτές συνεπάγονται τη διαιώνιση του «χαρατσώματος» και της «ομηρίας» των κτηνοτρόφων, ακόμη και εκείνων με πρόχειρα καταλύματα, που ισχυρίζεστε ότι δίνετε λύση. Μάλιστα, έρχεστε και τους «πουλάτε εκδούλευση» ότι τους διευκολύνετε, δήθεν, την ίδια στιγμή, που για να εγκριθούν τα μαντριά των κτηνοτρόφων, εξακολουθούν να απαιτούνται μία στοίβα δικαιολογητικά και μελέτες και το τονίζουμε αυτό και επιμένουμε σε αυτό.

Όπως, επίσης, και στην πρότασή μας και περιμένουμε μία απάντηση. Αυτό που θέσαμε, δηλαδή, και στις προηγούμενες συνεδριάσεις, ότι προς την κατεύθυνση επίλυσης αυτού του ζητήματος, μέσω του νομοσχεδίου, εμείς λέμε, σε ότι αφορά στην έγκριση των κτηνοτρόφων με πρόχειρα καταλύματα που, ειρήσθω εν παρόδω, είναι πάνω από το 50%-60% των κτηνοτρόφων με πρόχειρα καταλύματα, η διαδικασία αυτή να προβλέπει μόνο την αίτηση και την υπεύθυνη δήλωση του κτηνοτρόφου. Από κει και πέρα, οι κρατικές υπηρεσίες να δρομολογούν τις απαραίτητες ενέργειες, προκειμένου να συλλέγονται όλα τα χαρτιά και να αδειοδοτούνται οι κτηνοτρόφοι. Φυσικά, αναδεικνύονται τα τεράστια προβλήματα υποστελέχωσης και απαξίωσης των δημόσιων υπηρεσιών από δασαρχεία, κτηνιατρικές υπηρεσίες, για να μην πάμε στους Δήμους με τις πολεοδομίες, τις περιφέρειες και πάει λέγοντας.

Επίσης, θα ήταν ή δεν θα ήταν αυτό το μέτρο πραγματική ανακούφιση των κτηνοτρόφων; Εμείς λέμε, ότι θα ήταν.

Όπως, επίσης, προτείναμε και στις προηγούμενες συνεδριάσεις, η διάταξη αυτή, δηλαδή, η αίτηση και η υπεύθυνη δήλωση, αυτά τα δύο στοιχεία που απαιτούνται ως δικαιολογητικά, να έχουν αναδρομική ισχύ. Λέμε να έχει αναδρομική ισχύ, ώστε να καλυφθούν και οι παραγωγοί με τα καμένα μαντριά στην Εύβοια, στην Ηλεία και όπου το καλοκαίρι επλήγησαν, ανά την Ελλάδα. Δηλαδή, στις πυροπαθείς περιοχές που δεν τους αποζημίωσαν, διότι δεν είχαν άδειες. Άρα, λοιπόν, να έχει αναδρομική ισχύ.

Όπως, επίσης, μέτρα πραγματικής ανακούφισης θα συνιστούσε το αφορολόγητο πετρέλαιο για όλους τους αγρότες ή η μείωση στην τιμή του αγροτικού ρεύματος ή η κατάργηση της σελίδας αναπροσαρμογής ή η επιδότηση ζωοτροφών ή η κατάργηση του ΦΠΑ στα αγροτικά εφόδια και στα μηχανήματα. Συγχρόνως, η σύνδεση των ενισχύσεων των γεωργών, των αγροτών και των κτηνοτρόφων με την πραγματική παραγωγή, σε ότι αφορά στους αγρότες. Για τους κτηνοτρόφους, με βάση το πραγματικό ζωικό κεφάλαιο και την αποσύνδεση των επιδοτήσεων στην κτηνοτροφία από τα βοσκοτόπια. Παράλληλα, φυσικά η έγκαιρη χορήγησή τους σε μία δόση, χωρίς παρακρατήσεις και να είναι ακατάσχετες. Ακόμη, να μην επιβαρύνονται οι αγρότες οικονομικά για τις δηλώσεις ΟΣΔΕ ή για τη διόρθωση σφαλμάτων και να μην έχει αναδρομική ισχύ η κυα για το βοσκοτόπια, στο άρθρο 14, όπως έχουμε πει και στο παρελθόν και το λέμε επανειλημμένα και έχουμε τοποθετηθεί αρνητικά, σε ότι αφορά, δηλαδή, στα σχέδια βόσκησης, που είναι σχέδια ταλαιπωρίας των κτηνοτρόφων.

Με αυτό τι αποδεικνύεται; Με ευθύνη και της προηγούμενης Κυβέρνησης ΣΥΡΙΖΑ, σε ότι αφορά στα σχέδια βόσκησης, αποδεικνύεται τελικά, ότι ένας κτηνοτρόφος από την Κρήτη έχει δικαίωμα να βοσκήσει τα κοπάδια του ή το κοπάδι του στη Μακεδονία. Δηλαδή, αξιοποιώντας, αυτό που έγινε και επί ΣΥΡΙΖΑ, τον ευρύτερο σχεδιασμό βόσκησης, τα λεγόμενα αποθέματα.

Παράλληλα, τέθηκαν ζητήματα και στη συζήτηση με τους φορείς, ενώ τα θέσαμε και στην κατ’ άρθρον συζήτηση. Είναι τα ζητήματα που αφορούν στις νόσους των ζώων. Σε ότι αφορά και στην πρόληψή τους, που εκεί θες, όντως, στελεχωμένες κτηνιατρικές υπηρεσίες για να μπορούν να ελέγχουν, να παρεμβαίνουν γρήγορα και άμεσα. Προληπτικά μεν, αλλά όταν προκύψει το πρόβλημα, οι υπηρεσίες να είναι ικανές να ανταποκριθούν στις ανάγκες της εμφάνισης τέτοιων ζωονόσων. Όμως, από την άλλη πλευρά, το παράδειγμα του καταρροϊκού πυρετού ήταν ενδεικτικό, να καταβάλλονται οι αποζημιώσεις στους κτηνοτρόφους, με βάση τις καταστροφές που υπόκεινται τα κοπάδια τους από ασθένειες.

Μιλάμε, λοιπόν, για ένα σύνολο μέτρων, τα οποία θα μπορούσαν να βοηθήσουν, να απαλύνουν την τραγική κατάσταση και τα αδιέξοδα, στα οποία οδηγούνται οι μικροί και μεσαίοι κτηνοτρόφοι και αγρότες, οι βιοπαλαιστές κτηνοτρόφοι και αγρότες. Όχι, λοιπόν, τέτοιες τεχνικές λύσεις που προτείνονται μέσα από το νομοσχέδιο.

Εμείς το χαρακτηρίζουμε ως ημίμετρο και το καταψηφίζουμε, επί της αρχής. Σε ότι αφορά στα άρθρα, θα έχουμε διαφορετική τοποθέτηση, αναφορικά με την ψήφο. Γιατί λέμε ότι είναι ημίμετρο; Αναφέρθηκα στη σημερινή παρέμβασή μου στους λόγους για τους οποίους, σε ότι αφορά στα δικαιολογητικά, δεν διευκολύνονται οι κτηνοτρόφοι.

Δεύτερον, εμείς θέλουμε να θέσουμε και ένα ερώτημα ρητορικό, για όσους μας ακούνε και τους κτηνοτρόφους και άλλους. Λέμε ότι η Κυβέρνηση θα μπορούσε να λύσει τα ζητήματα αυτά, με δύο απαραίτητα δικαιολογητικά, όπως προείπα. Το ερώτημα που μπαίνει είναι το εξής: Δεν ήταν νομιμοποιημένα, χαρακτηρίζονταν αυθαίρετα. Αύριο, μεθαύριο, όλα, για παράδειγμα, νομιμοποιούνται. Θα αλλάξει αυτό την κατάσταση, την οποία βιώνουν, με βάση τα όσα ανέφερα προηγουμένως και με βάση τα όσα διεκδικεί η πλειοψηφία των κτηνοτρόφων και των αγροτών, κατ’ επέκταση, για τα ζητήματα επιβίωσης, σε ότι αφορά στο κόστος παραγωγής, τις εγγυημένες τιμές, τον ΕΛΓΑ και άλλα πολλά. Ο κατάλογος είναι μακρύς.

Άρα, λοιπόν, λέτε, ότι η αγορά, όπως έλεγε και ο προκάτοχός σας Υπουργός, ο κ. Βορίδης, ότι θα βρει τον τρόπο να δώσει λύσεις. Μα η αγορά δεν είναι αυτή, χρόνια τώρα, που τους έφτασε σε αυτό το σημείο τους κτηνοτρόφους και τους αγρότες; Ένα μεγάλο μέρος τους, τους οδηγεί στην απαξίωση του επαγγέλματος τους και σταδιακά στο να φύγουν, να εγκαταλείψουν τη γη τους ή να πουλήσουν τα κοπάδια τους, για να αλλάξουν ενασχόληση. Και εδώ συμβαίνει αυτό, φυσικά. Ή πρόκειται να αναιρεθούν όλοι εκείνοι οι παράγοντες που «σφίγγουν τη θηλειά γύρω από τον λαιμό» των βιοπαλαιστών αγροτών και κτηνοτρόφων, αν νομιμοποιηθούν τα μαντριά;

Είναι χαρακτηριστικό το παράδειγμα που έθεσε στη συζήτηση των φορέων ο εκπρόσωπος των κτηνοτρόφων -αν θυμάμαι καλά- από τη Θράκη. Τι μας είπε; Ότι ο πατέρας του, όντας ηλικιωμένος και στη σύνταξη που βγαίνει, δεν πρόκειται να εγκαταλείψει το επάγγελμα, διότι καταρχήν, δεν μπορεί να ζήσει από τη σύνταξη. Να ακόμη ένα ζήτημα, δηλαδή, το ασφαλιστικό των αγροτών, που με συντάξεις πείνας, με «ψίχουλα», άνθρωποι που δούλεψαν 40 και 50 χρόνια και κατέθεσαν τον εαυτό τους -που κατά τ’ άλλα τους «χαϊδεύετε» και τους «χτυπάτε την πλάτη» και λέτε ότι αγωνίζεστε γι’ αυτούς- τους «πετάτε ένα «ξεροκόμματο» για σύνταξη και τους αναγκάζετε να δουλεύουν μέχρι τα βαθιά γεράματα, όσο αντέχουν, όσο έχουν κουράγια, για να μπορέσουν να ζήσουν, όχι μόνο αυτοί, αλλά και οι οικογένειές τους, τα παιδιά τους, τα εγγόνια τους.

Η πολιτική «ομηρία» των κτηνοτρόφων, μέσου του άρθρου 11, φαίνεται ακόμη και με το πρόστιμο. Για παράδειγμα, μπορεί να το μειώνετε από το 20% στο 5%, αλλά να αναφέρουμε ότι δεν εισπραττόταν. Εμείς δεν λέμε, γιατί δεν εισπραττόταν. Προφανώς, υπήρχαν γενικολογίες, υπήρχαν ασάφειες και τα λοιπά. Τώρα, τι κάνετε; Το μειώνετε, βάζοντάς το στο 5%, εστιασμένο στους κτηνοτρόφους, προκειμένου να το εισπράξετε. Γι’ αυτό, άλλωστε, και στην Έκθεση του Λογιστηρίου του Κράτους προβλέπεται αύξηση των εσόδων από αυτή την πηγή, δηλαδή του «χαρατσώματος», του προστίμου στους κτηνοτρόφους.

Θα κλείσω με μία γρήγορη αναφορά στις τροπολογίες που έχει καταθέσει το Κομμουνιστικό Κόμμα, εμπρόθεσμα. Καλούμε και τα άλλα Κόμματα να τοποθετηθούν επ’ αυτών. Έχουμε, βέβαια, και την αυριανή συζήτηση του νομοσχεδίου, στην Ολομέλεια. Καλούμε και την Κυβέρνηση -πολύ περισσότερο- να τις υιοθετήσει.

Καταθέσαμε, λοιπόν, τρεις τροπολογίες. Η πρώτη είναι για μηδενικό ΦΠΑ σε αγροτικά εφόδια, εργαλεία και μηχανήματα. Είναι ένα μέτρο που εξασφαλίζει ρευστότητα στους γεωργούς και τους κτηνοτρόφους, που δυσκολεύονται να επιβιώσουν, εξαιτίας της ακρίβειας. Καλά συζητήσατε, προχθές, εδώ, σε επίπεδο πολιτικών Αρχηγών και ακούσαμε διάφορα για την ακρίβεια, αλλά και για τις καταστροφές που αντιμετωπίζουν οι γεωργικές και κτηνοτροφικές παραγωγές, λόγω των ακραίων καιρικών φαινομένων.

Η δεύτερη τροπολογία αφορά στην επιδότηση και κατάργηση της ρήτρας αναπροσαρμογής στο αγροτικό ρεύμα. Κάλυψη, δηλαδή, από τον κρατικό Προϋπολογισμό κατά 50% του ετήσιου λογαριασμού του τιμολογίου του αγροτικού ρεύματος κάθε αγρότη ή κτηνοτρόφου.

Τέλος, η τρίτη τροπολογία αφορά στην επιστροφή του ειδικού φόρου κατανάλωσης στο πετρέλαιο. Να μην πληρώνει ο αγρότης και ο κτηνοτρόφος τον ενιαίο φόρο κατανάλωσης στο πετρέλαιο Αυτό είναι -κατά τη γνώμη μας- αναγκαίο, για να μειωθεί το κόστος παραγωγής, το οποίο είναι μεγάλο και φυσικά επιβαρύνει υπέρμετρα τον Έλληνα αγροτοκτηνοτρόφο.

Αυτά, κύριε Πρόεδρε, και αναμένουμε τις απαντήσεις από τον Υπουργό.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Σας ευχαριστώ πολύ, κύριε Πρόεδρε.

Είναι ένα νομοσχέδιο το οποίο δεν είναι ακραιφνές, το έχω πει και στις προηγούμενες Επιτροπές. Ως Ελληνική Λύση, κρατάμε επιφυλάξεις για κάποια άρθρα που τα αναλύσαμε, αν και θα έχουμε την ευκαιρία να τα αναλύσουμε και κατά την αυριανή συνεδρίαση στην Ολομέλεια, που δεν επιλύουν ουσιαστικά προβλήματα στον κτηνοτροφικό κλάδο. Ενδεχομένως, αυτό το νομοσχέδιο, σε ότι αφορά στις εγκαταστάσεις τις κτηνοτροφικές, θα έπρεπε να είναι το νομοσχέδιο που θα ακολουθούσε ενός νομοσχεδίου, το οποίο θα έβαζε βαθιές τομές, αν θέλουμε να ανασυντάξουμε, να οργανώσουμε και να προωθήσουμε τον κτηνοτροφικό κλάδο.

Δεν μπορούμε σήμερα να μιλούμε για οργάνωση της κτηνοτροφίας, κύριοι, όταν υπάρχει ο φόρος εισοδήματος, ο οποίος έχει αυξηθεί, όταν υπάρχει μία υπερφορολόγηση στους κτηνοτρόφους από 22% σε 45%, μία φορολόγηση στις κοινοτικές ενισχύσεις, ενώ και οι ασφαλιστικές τους εισφορές στα ταμεία τους είναι μεγάλες να μην εκπίπτουν από τα έξοδα. Αν δεν επιλύσουμε, λοιπόν, τέτοιου είδους φορολογικά ζητήματα για τους κτηνοτρόφους, δεν μπορούμε να ευελπιστούμε, ότι μπορούν οι άνθρωποι να παραμείνουν στην ύπαιθρο κοντά στα ζωντανά τους.

Είπα και κατά την πρώτη συνεδρίαση, κύριε Υπουργέ, ότι τα στοιχεία μαρτυρούν, δυστυχώς, ότι έχει πάρει την κατιούσα η κτηνοτροφική ανάπτυξη στη χώρα, καθ’ ότι την τελευταία τετραετία, από τις 109.000, περίπου, κτηνοτροφικές επιχειρήσεις, οι 31.000 κτηνοτροφικές επιχειρήσεις, έκλεισαν, έβαλαν λουκέτο, δήλωσαν πτώχευση, δεν υφίστανται. Δηλαδή, έχουμε μία μείωση της κτηνοτροφικής εκμετάλλευσης, εν Ελλάδι, της τάξης του 28,8%, περίπου, στοιχεία τα οποία είναι δυσοίωνα και πρέπει να μας ανησυχήσουν.

Όταν, λοιπόν, έχουμε έναν ορίζοντα μέχρι το 2027, που μπορούμε να προωθήσουμε, μέσω της μεταποίησης, όπως προβλέπει η Ευρώπη, το περιβόητο ΕΣΠΑ της αγροδιατροφής, εμείς δεν έχουμε προετοιμαστεί κατάλληλα. Καλές οι κτηνοτροφικές εγκαταστάσεις, που σίγουρα έχουν πολλαπλά προβλήματα, σε ό,τι αφορά στις τοποθεσίες που βρίσκονται, χωρίς να έχει ληφθεί καμία μέριμνα για τα λύματα αυτών των κτηνοτροφικών μονάδων, πλησίον κατοικημένων περιοχών με περιβαλλοντικά προβλήματα. Αυτό να το δεχθούμε, ότι πρέπει να αλλάξει άρδην το τοπίο, σε ό,τι αφορά στην οργάνωση των κτηνοτροφικών εγκαταστάσεων.

Συνεχίζετε, όμως, να δημιουργείτε κάποια «παράθυρα» για κάποιους, οι οποίοι μπορούν να συνεχίσουν τη λειτουργία αυτών των κτηνοτροφικών εγκαταστάσεων. Ναι μεν, πρέπει να απλοποιήσουμε κάποιες γραφειοκρατικές διαδικασίες -θα συμφωνήσουμε- για να μην οδηγούνται από τον Άννα στον Καϊάφα, καθώς είναι επίπονη η διαδικασία. Από την άλλη πλευρά, όμως, θα πρέπει να διατηρήσουμε και τον παραδοσιακό χαρακτήρα, σε ό,τι αφορά στις κτηνοτροφικές μονάδες για τα υλικά που θα είναι κατασκευασμένες. Ναι μεν, να είναι φιλικά στο περιβάλλον, από την άλλη, όμως, πρέπει να διαφυλάξουμε έναν παραδοσιακό χαρακτήρα, που ενδεχομένως, μελλοντικά να επενδύσουμε και σε αυτό που λέμε «Αγροτουρισμό» με πρότυπες κτηνοτροφικές φάρμες.

Δεν μπορούμε, όμως, να συζητάμε σήμερα για την κτηνοτροφία, αν δεν οργανώσουμε μεγάλα και πρότυπα κτηνοτροφικά πάρκα, κατά τα ευρωπαϊκά πρότυπα, τα οποία να είναι οργανωμένα και από το πρόγραμμα οδοποιίας να υπάρχουν οι δρόμοι και από πλευράς ευταξίας, γενικότερα, της μονάδας, να είναι πιο οργανωμένη, ανταποκρινόμενη, συνυφασμένη και εναρμονισμένη με τη νέα τεχνολογία. Αυτό είναι το σίγουρο.

Υπάρχουν, όμως, πολλές αοριστολογίες -το έχουμε πει και στις προηγούμενες συνεδριάσεις- σε ότι αφορά στην ειδική οικολογική αξιολόγηση. Για παράδειγμα, στο άρθρο 6, σε ότι αφορά στην επέμβαση σε χορτολιβαδικές εκτάσεις, σε κυρωμένους δασικούς χάρτες στο άρθρο 10, σε ότι αφορά στους κλάδους και τις ποινές που πρέπει να επιβληθούν, έστω και για ελαφρά αμέλεια, από πλευράς διοικητικών υπαλλήλων Ο9 και ΠΕ10 διευθυντικών ελέγχων επιθεώρησης.

Σε ότι αφορά στη «φωτογραφική» διάταξη για την παράταση θητείας του Προέδρου του ΕΛΓΑ, στο άρθρο 17, με ότι αυτό συνεπάγεται, έχουμε πει ότι ο άνθρωπος που θα είναι στο «τιμόνι», ως επικεφαλής στον ΕΛΓΑ, πρέπει να έχει άμεση σχέση με το αντικείμενο, να μην είναι έξω από τα «νερά» του, κύριε Υπουργέ, έξω από την επιστημονική του κατάρτιση. Να είναι άνθρωπος που μπορεί να γνωρίζει τον πρωτογενή τομέα, είτε στο θέμα της φυτικής παραγωγής, είτε στο θέμα της κτηνοτροφικής παραγωγής.

Επίσης, πρέπει να μας ανησυχήσουν τα στοιχεία, κύριοι της Κυβέρνησης, αν θέλουμε να νομοθετήσουμε, πραγματικά, επί χάρτου, επί της ουσίας, για ένα νομοσχέδιο που μπορεί να συνδράμει στην οργάνωση του κτηνοτροφικού τομέα, όταν έχουμε εισαγωγές 6 δισεκατομμυρίων ευρώ και από αυτές δαπανούμε τα 2 δισεκατομμύρια ευρώ για ζωοκομικά προϊόντα, δηλαδή, δεν μπορούμε να καλύψουμε την εγχώρια ζήτηση, παρά μόνο της τάξης του 30%, αντιλαμβάνεστε ότι γι’ αυτά πρέπει να μιλήσουμε και να ανησυχήσουμε, δηλαδή, για το πώς θα αναπτύξουμε τον συγκεκριμένο κλάδο. Δεν είναι μόνο οι κτηνοτροφικές εγκαταστάσεις. Είναι το θέμα, πώς αυτοί οι άνθρωποι σε ένα σκληρό ανταγωνιστικό περιβάλλον της Κεντρικής και Βόρειας Ευρώπης θα μπορούν να διαθέσουν τα δικά τους προϊόντα, είτε γαλακτοκομικά, είτε τα προϊόντα κρέατος, σε καλές τιμές με τα λεγόμενα ποιοτικά χαρακτηριστικά. Δεν μπορούμε να μιλούμε σήμερα για κτηνοτροφία, κύριε Στύλιε, και να μην βάζετε τη βιολογική κτηνοτροφία ως «κορωνίδα’, για να μπορέσουμε να διαχειριστούμε, αλλά και να εκμεταλλευτούμε τις κλιματολογικές και εδαφικές ιδιαιτερότητες της Πατρίδας μας, προκειμένου να μπορούμε να ανταγωνιστούμε την Κεντρική και Βόρεια Ευρώπη, η οποία είναι άλματα μπροστά προς την τυποποίηση του κρέατος.

Δεν μπορούμε σήμερα να μην μιλάμε για καινοτόμες προτάσεις, που μπορούν να φέρουν εισόδημα στους κτηνοτρόφους, μέσα από εκτροφή νέων φυλών, νέων ζώων παραγωγικών, όπως το βουβάλι, το γαϊδουρινό γάλα, τους στρουθοκαμήλους στον τομέα της κτηνοτροφίας. Αυτά είναι που θα «χαιρετίσουν» οι κτηνοτρόφοι, επιλύοντας ζητήματα, όμως, που κωλυσιεργούν, σε ό,τι αφορά όλη αυτή διαδικασία.

Πρέπει να βοηθήσουμε τους αγρότες να νομιμοποιήσουν τα αυθαίρετα. Όμως, όχι με «φωτογραφικές» διατάξεις και «παραθυράκια» για κάποιους, ενδεχομένως, που θα εξυπηρετηθούν «φωτογραφικά» και μπορεί να είναι της δικής σας ιδεολογικής πλεύσης και κομματικού χαρακτήρα.

Εδώ χάθηκαν σημαντικά μέτρα, όπως είπα και στην πρώτη ομιλία. Το μέτρο 2, το μέτρο 16, είχαμε καθυστέρηση, σε ό,τι αφορά στην κοινοτική εξισωτική αποζημίωση και φορολόγηση στις κοινοτικές ενισχύσεις. Όλα αυτά τι έκαναν; Δέσμευσαν τους κτηνοτρόφους να μη μπορούν να οραματίζονται, ότι μπορούν να επενδύσουν, πραγματικά, στα ζωντανά τους. Και το λέω αυτό, διότι, κατ’ αρχάς, η συγκεκριμένη επιτροπή εμπορίας, που συζητάμε σήμερα το θέμα της κτηνοτροφίας, είναι λάθος. Έπρεπε να υπάρχει «καθαρόαιμη» επιτροπή στον πρωτογενή τομέα -είναι και πρόταση της Ελληνικής Λύσης- αγροτικής, κτηνοτροφικής και αλιευτικής οικονομίας. Δεν μπορούμε να μιλούμε έτσι για μία χώρα, η οποία επενδύει στον πρωτογενή τομέα και να μην έχουμε μία «καθαρόαιμη» επιτροπή, η οποία θα ασχολείται καθαρά μόνο με τον πρωτογενή τομέα και θα είναι συνυφασμένη ή εντός εισαγωγικών «καμουφλαρισμένη» στην Επιτροπή Παραγωγής και Εμπορίου, διότι ο αγρότης, ο κτηνοτρόφος, ο αλιέας δεν είναι επιχειρηματίας. Θα το πω για μία ακόμη φορά. Ο στόχος τους είναι να παράξουν οργανωμένα, να βγάλουν τα ποιοτικά τους προϊόντα και μετά το κράτος, ως αρωγός, ως ελεγκτής, ως επιβλέπων, στον έμπορο να διακινήσουν τα προϊόντα τους στις καλές τιμές, για να είναι όλοι ικανοποιημένοι.

Δεν μπορούμε σήμερα να μιλάμε για ένα νομοσχέδιο για τις εγκαταστάσεις και τον εκσυγχρονισμό της κτηνοτροφίας και να μην βοηθούμε μικρούς ευέλικτους συνεταιρισμούς, γαλακτοκομικούς και κρεατοπαραγωγικούς, όπως υπάρχουν μερικοί, εν Ελλάδι, στην Ήπειρο, στη Νάξο, στην Κρήτη. Αυτοί πρέπει να αποτελέσουν «πυλώνα», όπως και στο Μέτσοβο, που έχουμε μία φοβερή Σχολή Τυροκομίας, που έπρεπε να αναπτυχθούν και άλλες, στις Σέρρες, επίσης, που είχαμε σπάνιες φυλές αιγοπροβάτων, στη Θράκη και ούτω καθεξής.

Δεν μπορεί σήμερα να μιλούμε για κτηνοτροφία και για τους κτηνοτρόφους, που πρέπει να επιδοτηθούν και να μην συνδέονται, όπως θα έπρεπε με το ζωικό κεφάλαιο. Αυτοί που έχουν ζωντανά, αυτοί που έχουν κοπάδια, αυτοί που έχουν ζώα, αυτοί θα χρηματοδοτούνται. Όπως και στον αγροτικό, έτσι και στον κτηνοτροφικό τομέα, θα πρέπει να ελεγχθεί το ζωικό κεφάλαιο. Γιατί να υπάρχει -και καλώς υπάρχει- δορυφορική παρακολούθηση -πέρασε από τον συγκεκριμένο τομέα η κυρία Αραμπατζή και το γνωρίζει-στην αλιεία για τα περιβόητα «κομμένα», δηλαδή, τους γόνους, τη σαρδέλα που βγάζουν και τα άλλα ψάρια και να μην υπάρχει μία δορυφορική παρακολούθηση στα κοπάδια των κτηνοτρόφων, για να δούμε ποιοι είναι κτηνοτρόφοι και ποιοι δεν είναι; Πρέπει να ξεκαθαρίσει αυτό το μητρώο κτηνοτρόφων, όπως και στους αγρότες. Για να δούμε ποιοι είναι, κατά κύριο επάγγελμα, κτηνοτρόφοι και δικαιούνται αυτά που πρέπει να δικαιούνται, μέσα από τα διαχειριστικά σχέδια βελτίωσης.

Δεν μπορούμε σήμερα -και σε αυτό πρέπει να επισπεύσετε κάθε διαδικασία- να παραμένουν, χωρίς να αναπτύσσονται, οι βοσκότοποι, αυτές οι γαίες που πρέπει να χρησιμοποιηθούν για βόσκηση ζώων.

Δεν ξέρω, αν το γνωρίζετε, κύριε Υφυπουργέ, ότι κάποιες δημόσιες εκτάσεις που ενώ είχαν παραχωρηθεί ως βοσκοτόπια, πριν από πολλά χρόνια και στην περιοχή της Ανατολικής και Κεντρικής Μακεδονίας, παύουν, πλέον, να είναι βοσκότοποι, χάνουν διαχειριστικά δικαιώματα οι κτηνοτρόφοι και παρουσιάζονται όλα, πλέον, ως αγροκτήματα, ως αγροί. Υπήρχε το νομοθετικό πλαίσιο, με βάση το οποίο έπρεπε να αφήνουν κάποιες εκτάσεις, προκειμένου αυτές να γίνουν βοσκοτόπια. Τι σημαίνει, όμως, αυτό; Ο βοσκότοπος στη θέση τους. Αν ακούσατε προχθές στην Αλεξανδρούπολη τη διαμαρτυρία των κτηνοτρόφων της Ξάνθης, της Ροδόπης, της Καβάλας, της Δράμας και του Έβρου, είπαν ότι φεύγουν βοσκότοποι ως εθνικό κεφάλαιο από τη Θράκη και πάνε σε άλλες περιφέρειες.

Δεν μπορούμε, σήμερα, να μιλάμε για σχεδιασμό της κτηνοτροφίας, κύριοι του Υπουργείου, και να είναι απούσα η κάθε Περιφέρεια. Πρέπει να υπάρχει ένας περιφερειακός σχεδιασμός, σε ότι αφορά στην οργάνωση των κτηνοτροφικών εγκαταστάσεων, τα βοσκοτόπια και, βεβαίως, την προστασία των δασών. Όμως, δυστυχώς, ο ν.4685, που εσείς ψηφίσατε, σας δίνει αυτό το δικαίωμα, για να μπαίνουν σε προστατευόμενες περιοχές.

Εμείς ως Ελληνική Λύση τι λέμε; Μετά τις πυρκαγιές δεν μπορούν να γίνουν, ούτε κτηνοτροφικές δραστηριότητες σε χαρακτηρισμένο δάσος, ούτε οι περιβόητες ανεμογεννήτριες ή φωτοβολταϊκά, που εξυπηρετούν επιχειρηματικά συμφέροντα. Εκεί το δάσος είναι εθνικό κεφάλαιο, είναι παρακαταθήκη, είναι κληρονομιά για τις επόμενες γενεές και το διαφυλάττουμε.

Στην απόσταση που θα έχει μία κτηνοτροφική μονάδα από το δάσος, αυτό να το συζητήσουμε, διότι, αν δεν επηρεάζει το φυσικό κάλλος και δεν επιφέρει οικολογικά προβλήματα, μπορεί να είναι και σε πιο μικρή χιλιομετρική απόσταση. Έτσι, κερδίζουμε στρέμματα, κερδίζουμε έδαφος. Δεν πάει αχρησιμοποίητη η γη, σε ότι αφορά στον τομέα ανάπτυξης της κτηνοτροφίας.

Στο άρθρο 16, εμείς λέμε, σαφώς, και πρέπει να δοθούν αποζημιώσεις. Εννοείται. Είναι για τους αγρότες που υπέστησαν ζημιά από τον παγετό της άνοιξης του 2021. Όμως, εδώ μιλάμε για καθυστέρηση της καθυστέρησης, ενώ έπρεπε, αμέσως, αυτοί οι άνθρωποι να αποζημιωθούν ή, τουλάχιστον, σε ένα εύλογο χρονικό διάστημα δύο-τριών μηνών. Πώς θα πληρώσουν τους προμηθευτές, τα ανελαστικά λειτουργικά τους έξοδα; Έχουμε μία καθυστέρηση μηνών, κοντεύουμε να κλείσουμε χρόνο, για να πάρουν το 40% της προκαταβολής. Συναινούμε ως Ελληνική Λύση, έστω και με καθυστέρηση, βεβαίως, είμαστε υπέρ των αποζημιώσεων. Αυτοί οι άνθρωποι δεν έχουν που την κεφαλήν κλίνη, όταν επηρεάζονται από θεομηνία.

Δείτε, όμως, και κάτι άλλο, κύριοι Υπουργοί. Όταν πάει ένας κτηνίατρος σε μία κτηνοτροφική μονάδα, για να δει τον θάνατο ενός ζώου, μετά από δέκα ημέρες, είναι δώρο άδωρο. Δεν είναι χαλάζι αυτό, για να μπορεί να περιμένει. Ούτε ο αγρότης μπορεί να περιμένει. Γίνεται κουφάρι το ζώο. Άρα, λοιπόν, η, επιστημονικής κατάρτισης, γνωμάτευση του γιατρού, πώς θα γίνει με τόσο μεγάλη καθυστέρηση; Γιατί δεν πάει νωρίτερα; Προφανώς, γιατί έχουμε έλλειψη κτηνιάτρων.

Που θέλω να καταλήξω. Το ζώο από τι πέθανε; Ήταν γαγγραινώδη μαστίτιδα; Ήταν καταρροϊκός πυρετός; Ήταν επίθεση ενός αγριμιού; Πώς θα την κάνει τη γνωμάτευση; Δυσκολεύεται το έργο του. Τώρα θα μου πείτε, ανοίγω μεγάλο θέμα, διότι η έλλειψη των κτηνιάτρων, πώς θα υπερκεράσει κάθε άλλο εμπόδιο ή πώς θα καλύψει αυτές τις θέσεις; Είναι, όμως, ένα ζήτημα υπαρκτό, απέναντι στους κτηνοτρόφους, όπου το ζώο δεν μπορεί να περιμένει.

Επίσης, σε ότι αφορά στην κτηνοτροφία, σήμερα, πέρα από τα φορολογικά κίνητρα που πρέπει να δοθούν, δε μπορούμε να μην μιλάμε για ένα νομικό πλαίσιο για τα σφαγεία που υπάρχουν στη χώρα. Να εφαρμόζονται οι υγειονομικές συνθήκες. Τα σφαγεία των εκδορέων θα πρέπει να λειτουργούν με ενδεδειγμένο τρόπο, για να μπορέσει το προϊόν να έχει τις κατάλληλες συνθήκες υγιεινής και ποιότητας, ώστε να μπορεί να βγει στο εμπόριο με άλλα χαρακτηριστικά. Αν είχαμε έναν πιο παραγωγικό ιστό, θα μπορούσε να είναι και εξαγώγιμο προϊόν.

Ολοκληρώνω με το άρθρο 15, σε ότι αφορά στα ολοθούρια, τα «αγγούρια της θάλασσας», όπως ονομάζονται. Αυτά αποτελούν ένα έδεσμα στην Ασία, το οποίο επιφέρει έναν κύκλο εργασιών, 4,5 δις δολάρια. Μιλάμε για πολύ μεγάλο ποσό. Αυτά, όμως, είναι οι λεγόμενοι «καθαριστές» της θάλασσας. Είναι όπως βάζουμε στο ενυδρείο κάποια ψάρια που καθαρίζουν τα κατάλοιπα, όπως η σμέρνα, για παράδειγμα, που είναι καλός καθαριστής. Αυτά, λοιπόν, συνδράμουν, στο να έχουμε μία θαλάσσια οικολογική ισορροπία. Αν εξαφανιστούν αυτά, γιατί υπάρχει υπεραλίευση, διότι αποτελούν έδεσμα, αλλάζει όλη η οικολογική ισορροπία της θάλασσας, εν Ελλάδι. Τι σημαίνει αυτό; Αφανίζονται συγκεκριμένα είδη ψαριών. Αλλάζει η ισορροπία, η οποία θα έχει πολύ μεγάλες επιπτώσεις απέναντι στο θαλάσσιο βασίλειο της χώρας.

Άρα, λοιπόν, αυτά, με νομοθετικό πλαίσιο τα προστατεύουμε, αλλά χρηματοδοτούμε και τους αλιείς να έχουν τα απαραίτητα μέσα, γιατί φαίνεται ότι δεν ανταποκριθήκαν ή δεν είχαν την οικονομική δυνατότητα να εκσυγχρονιστούν, για να μπορέσουν τα πράγματα να μπούνε σε μία σειρά και να υπάρχει έλεγχος για κάποια είδη ψαριών από τον θαλάσσιο πλούτο που τείνουν να αφανιστούν. Είναι ζητήματα που πρέπει να μας απασχολήσουν, κύριοι της Κυβέρνησης.

Και επαναλαμβάνω, εν κατακλείδι. Το νομοσχέδιο αυτό έπρεπε να έπεται ενός άλλου νομοσχεδίου που έπρεπε να προωθηθεί προς ψήφιση, με συγκεκριμένες τομές φορολογικού χαρακτήρα στο μεταποιητικό στάδιο, δίδοντας ουσιαστικά εχέγγυα στους κτηνοτρόφους, κυρίως, στους νέους μέχρι 40 ετών, όπως είναι και στους αγρότες. Ακόμη περιμένουν αυτά τα περιβόητα άτοκα δάνεια, όχι μόνο από εσάς, αλλά και από τις προηγούμενες κυβερνήσεις της Νέας Δημοκρατίας, ακόμη και του ΠΑ.ΣΟ.Κ., για να μπορέσουν να κάνουν τις σταβλικές εγκαταστάσεις και να παραμείνουν κοντά στα ζώα τους, γιατί η σχέση ποιμένα και κοπαδιού, είναι σχέση ζωής. Είναι συγκοινωνούντα δοχεία. Ο ένας εξαρτάται από τον άλλον. Έχει να κάνει με έμψυχα όντα. Και αυτό σημαίνει πάρα πολλά, διότι οι άνθρωποι αυτοί δεν έχουν προσωπικό χρόνο. Νύχτα μέρα πρέπει να είναι στα ζωντανά τους.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θα παρακαλούσα να μας πείτε τι ψηφίζετε.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Με επιφύλαξη, θα τα πούμε στην Ολομέλεια, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Επειδή ο κ. Λογιάδης απουσιάζει, θα δώσω τον λόγο στην κυρία Μπακαδήμα, προκειμένου να μας πει τι θα ψηφίσει.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε. Όντως, λόγω κωλύματος, ο κ. Λογιάδης, απουσιάζει από τη σημερινή συνεδρίαση.

Καταψηφίζουμε, επί της αρχής, και θα τοποθετηθούμε στην Ολομέλεια για τα άρθρα.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θα δώσω τώρα τον λόγο στον Υπουργό, τον κ. Στύλιο, προκειμένου να αναπτύξει μία τροπολογία, η οποία, βέβαια, δεν έχει κατατεθεί και μοιραστεί ακόμη για κάποιους λόγους διαδικαστικούς. Επομένως, θα αναπτύξει ο κ. Στύλιος την τροπολογία, προκειμένου να λάβει το Σώμα γνώση, έτσι ώστε αύριο να τοποθετηθείτε.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ κύριε Πρόεδρε.

Θέλω να ενημερώσω, κύριε Πρόεδρε, τους συναδέλφους Βουλευτές και την Επιτροπή, για μία τροπολογία, η οποία έχει δύο άρθρα που αφορούν σε πολύ σημαντικά ζητήματα.

Το πρώτο άρθρο αφορά στην απασχόληση εργατών γης τρίτων χωρών. Τι συμβαίνει; Υπάρχει πλατφόρμα, μέσω της οποίας γίνεται αίτηση και μπορεί κάποιος εργοδότης να προσκαλέσει κάτοικο τρίτης χώρας να έρθει στην Ελλάδα να εργαστεί για μία συγκεκριμένη χρονική διάρκεια, όπως προβλέπεται από τις διατάξεις που έχουν ψηφιστεί από τον ν.4783/2021. Σύμφωνα με τον νόμο που ίσχυε, έπρεπε να ανοίγει μία πλατφόρμα, για να γίνονται οι αιτήσεις, της οποίας η διάρκεια έληξε στις 30/9/2021. Τώρα, λοιπόν, με τη ρύθμιση που φέρνουμε, δίνουμε τη δυνατότητα να ξανανοίξει η πλατφόρμα, άρα, να ξαναγίνουν αιτήσεις, για να μπορούν να έρθουν εργάτες γης από τρίτες χώρες στην Ελλάδα, για να εργαστούν. Η διάρκεια για να γίνουν οι αιτήσεις είναι μέχρι τις 31/12/2021.

Ο χρόνος που μπορεί να παραμείνει κάποιος στην Ελλάδα για να εργαστεί είναι από τριάντα ημέρες έως ενενήντα ημέρες. Με μία διαδικασία που προβλέπουμε στη συγκεκριμένη διάταξη μπορεί να ξαναγίνει αίτηση και οι ενενήντα ημέρες να γίνουν εκατό ογδόντα ημέρες. Ανοίγουμε ξανά τη διαδικασία για τους εργάτες γης, για τους μετανάστες εργάτες γης από τρίτες χώρες, ώστε να μπορούν να έρθουν στη χώρα μας και να εργαστούν.

Η συγκεκριμένη διάταξη έχει έρθει, μετά από συνεννόηση που έχει γίνει με το Υπουργείο Μεταναστευτικής Πολιτικής και τον αρμόδιο Υπουργό, τον κ. Μηταράκη. Θα δοθεί εμπρόθεσμα σε όλους τους Εισηγητές και σε όλους τους Βουλευτές.

Το δεύτερο άρθρο της συγκεκριμένης τροπολογίας αφορά στο δικαίωμα άσκησης του επαγγέλματος του γεωτεχνικού, καθώς προέκυψε το εξής: με νόμο είχε τροποποιηθεί το προεδρικό διάταγμα που προέβλεπε επαγγέλματα των γεωτεχνικών, δηλαδή, ποιοι έχουν δικαίωμα να εγγραφούν στο Γεωτεχνικό Επιμελητήριο της Ελλάδος. Το προεδρικό διάταγμα ήταν το 344/2000. Ο νόμος ήταν ο ν.4262/2014. Σε αυτόν τον νόμο προβλέπονταν συγκεκριμένες σχολές. Οι σχολές που προβλέπονταν ήταν το Γεωπονικό Πανεπιστήμιο Αθηνών, το Αριστοτέλειο Πανεπιστήμιο Θεσσαλονίκης, το Δημοκρίτειο Πανεπιστήμιο Θράκης, και το Πανεπιστήμιο Θεσσαλίας.

Στη συνέχεια, όμως, προέκυψε η συγχώνευση των Τεχνολογικών Εκπαιδευτικών Ιδρυμάτων από τα Πανεπιστήμια και η δημιουργία των καινούργιων σχολών. Δεν είχε, όμως, προβλεφθεί -και είναι η διάταξη που αφορά στο δικό μας Υπουργείο- ότι οι απόφοιτοι εισαχθέντες σε αυτές τις σχολές, όταν αποφοιτήσουν θα μπορούν να ασκήσουν το επάγγελμα του γεωτεχνικού. Επεκτείνουμε, λοιπόν, τη δυνατότητα στον συγκεκριμένο νόμο, τον ν.4262/2014 στην παρ. 4 του άρθρου 41, και στα υπόλοιπα πανεπιστημιακά τμήματα, ώστε οι απόφοιτοί τους να μπορούν να εγγραφούν στο Γεωτεχνικό Επιμελητήριο και συνεπώς, να ασκήσουν το επάγγελμα του γεωτεχνικού.

Επεκτάθηκε, λοιπόν, στο Πανεπιστήμιο Θεσσαλίας στα νέα Τμήματα που προέκυψαν και μιλώ για το Τμήμα Φυτικής Παραγωγής και Αγροτικού Περιβάλλοντος, το Τμήμα Γεωπονίας, Ιχθυολογίας και Υδάτινου Περιβάλλοντος, το Τμήμα Γεωπονίας Αγροτεχνολογίας. Επιπλέον, στο Πανεπιστήμιο Ιωαννίνων η Σχολή Γεωπονίας το Τμήμα Γεωπονίας, στο Πανεπιστήμιο Πατρών η Σχολή Γεωπονικών Επιστημών το Τμήμα Γεωπονίας, στο Πανεπιστήμιο Πελοποννήσου η Σχολή Γεωπονίας και Τροφίμων το Τμήμα Γεωπονίας, στο Ελληνικό Μεσογειακό Πανεπιστήμιο η Σχολή Γεωπονικών Επιστημών το Τμήμα Γεωπονίας, στο Πανεπιστήμιο Δυτικής Μακεδονίας η Σχολή Γεωπονικών Επιστημών το Τμήμα Γεωπονίας και στο Διεθνές Πανεπιστήμιο της Ελλάδος η Σχολή Γεωτεχνικών Επιστημών το Τμήμα Γεωπονίας. Σε όσους έχει αναγνωριστεί το δικαίωμα άσκησης του επαγγέλματος του γεωτεχνικού, σύμφωνα με τις διατάξεις του προεδρικού διατάγματος 38/2010, «προσαρμογή της ελληνικής νομοθεσίας στην Οδηγία 2005/36 του Ευρωπαϊκού Κοινοβουλίου και του Συμβουλίου της 7ης Σεπτεμβρίου του 2005, σύμφωνα με την αναγνώριση των επαγγελματικών προσόντων και άλλες διατάξεις, όπως ισχύει, καθώς και των κανονιστικών πράξεων που εκδίδονται σύμφωνα με αυτό ή είναι κάτοχοι αναγνώρισης της επαγγελματικής ισοδυναμίας τίτλου σπουδών από την αρμόδια αρχή».

Άρα, τα τμήματα των ΤΕΙ, που συγχωνεύτηκαν με το Πανεπιστήμιο, δίνουμε τη δυνατότητα στους αποφοίτους των Πανεπιστημιακών Τμημάτων να μπορούν να εγγραφούν στο Γεωτεχνικό Επιμελητήριο της Ελλάδας και να ασκήσουν τα επαγγελματικά τους δικαιώματα.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**

Στο σημείο αυτό, ο Αντιπρόεδρος της Επιτροπής, έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βρυζίδου Παρασκευή, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Δούνια Παναγιώτα (Νόνη), Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Υψηλάντης Βασίλειος-Νικόλαος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Δελής Ιωάννης, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Μπακαδήμα Φωτεινή.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι Βουλευτές, κύριοι Υπουργοί, υπάρχει ένας λόγος ακόμη, για τον οποίον είπα ευχαριστώ στον κ. Πρόεδρο, διότι σήμερα μάθαμε, ότι τελικά δεν μπορεί να είναι ελεύθερο το βήμα και οι τοποθετήσεις στην ελληνική Βουλή. Μάθαμε ότι η Κυβέρνηση απέρριψε στην Εξεταστική Επιτροπή για τη «λίστα Πέτσα», να τοποθετηθεί ο κ. Πέτσας. Τα πράγματα είναι οριακά και το λέω και συναδελφικά, σε εσάς από τη συμπολίτευση, κάντε κάτι για να μην εκτεθείτε. Αν είναι τόσος ο φόβος σας και υποδεικνύει τέτοια «αλλεργία» για τη Δημοκρατία, που δεν αντέχετε στη Βουλή να έρθουν οι Υπουργοί να μιλήσουν για τις πράξεις τους, αυτό αποδεικνύει πρώτον, ότι είναι ένοχοι και δεύτερον, ότι δεν σέβεστε τη Βουλή, δεν σέβεστε το Σύνταγμα. Δίνει το Σύνταγμα δυνατότητα στην Αντιπολίτευση να συγκροτήσει Εξεταστική Επιτροπή με πρότασή της, δικής σας ήταν η τελική Αναθεώρηση Συντάγματος, και δεν αναγνωρίζετε στην Αντιπολίτευση να προτείνει δύο Εισηγητές; Δεν ισχύει μόνο για τον ΣΥΡΙΖΑ αυτό, αφορά όλα τα Κόμματα της Αντιπολίτευσης.

Θα μπω αμέσως στο νομοσχέδιο, αλλά είναι ακραίο το ζήτημα αυτό, είναι τραγικό δημοκρατικό λάθος της Κυβέρνησης. Προτείνω να το σκεφτείτε συναδελφικά, στα πλαίσια της συνταγματικής και δημοκρατικής λειτουργίας της Βουλής. Είναι τραγικό αυτό που έγινε πριν από λίγο, σας ενημερώνω, προφανώς, δεν το έχετε μάθει, γιατί βγήκε πριν από λίγο.

Σε ότι αφορά στο νομοσχέδιο, κύριε Πρόεδρε, για τα γενικά σχόλια και την προετοιμασία της δικής μας Κυβέρνησης, έχει αναφερθεί η κυρία Τελιγιορίδου που είχε και πολιτική ευθύνη εκείνο το διάστημα. Τα έχετε ακούσει. Δεν θέλω να πω κάτι παραπάνω. Οφείλω, όμως, να σημειώσω την πολύ μεγάλη καθυστέρηση να αξιοποιήσετε τις επεξεργασίες της Κυβέρνησής μας. Είμαστε, ήδη, δυόμιση χρόνια μετά και το ότι έρχεστε να τροποποιήσετε δικές σας τροποποιημένες και ημιτελείς διατάξεις, είναι κάτι που υποδεικνύει την απόλυτη ανεπάρκεια. Ο κ. Μητσοτάκης -θυμάμαι- είχε πει, ότι θα είστε μία Κυβέρνηση «αρίστων» και όχι μία Κυβέρνηση «τουρλού». Στις κτηνοτροφικές εγκαταστάσεις τα έχετε κάνει «τουρλού». Και υπάρχουν σοβαρότατα προβλήματα και στην επιμέρους νομοθέτηση.

Κύριοι Υπουργοί, έρχομαι να σας μιλήσω για τρία συγκεκριμένα άρθρα και εκ του ρόλου μου στο Υπουργείο, το προηγούμενο διάστημα, αλλά και από τη γνώση που έχω από την κοινοβουλευτική διαδικασία και τη συζήτηση, σε επίπεδο Ευρωπαϊκής Ένωσης. Αποδεικνύεται σε αυτό το νομοσχέδιο, ότι υπάρχει μία μεγάλη εκτελεστική ανεπάρκεια του Υπουργείου, αλλά και μία μεγάλη ανεπάρκεια στη νομοθέτηση. Δυστυχώς, θα αναδείξω σοβαρότατες αντιθέσεις άρθρων του νομοσχεδίου με το ευρωπαϊκό θεσμικό πλαίσιο και ειδικότερα το θεσμικό πλαίσιο περιβάλλοντος και αντιθέσεις με αποφάσεις του Συμβουλίου της Επικρατείας.

Θα σας πρότεινα, κύριοι Υφυπουργοί, μετά τη συνεδρίαση να συναντηθείτε με τον κύριο Γεραπετρίτη. Κάτι δεν πάει καλά στο Επιτελικό Κράτος. Δεν είναι δυνατόν να παραβιάζετε Οδηγίες της Ευρωπαϊκής Ένωσης και αποφάσεις του Συμβουλίου της Επικρατείας και έτσι να διαψεύδετε και τον κ. Πρωθυπουργό, ο όποιος δηλώνει ότι είναι «πράσινος». Πως είναι «πράσινος», όταν έρχεται σε αντίθεση με ευρωπαϊκές οδηγίες;

Πρώτο ζήτημα στο άρθρο 6, προβλέπεται η τροποποίηση του ν.4056 για την ίδρυση και λειτουργία κτηνοτροφικών εγκαταστάσεων για τις μονάδες, κάτω των ορίων της κατηγορίας β΄. Τι καταργείται; Η υποχρέωση προσκόμισης για τις περιοχές, που είναι μέσα στις προστατευόμενες Natura 2000, της ειδικής οικολογικής αξιολόγησης. Πρώτη σημείωση, η Κυβέρνηση Μητσοτάκη έχει αποτρέψει τους μελετητές, που είχαν εγκατασταθεί επί ΣΥΡΙΖΑ, να ολοκληρώσουν τις μελέτες για τις περιοχές αυτές, άρα, δεν έχουμε ξεκάθαρους όρους χρήσης, δεν έχουμε προεδρικά διατάγματα και άρα είστε υπεύθυνοι για το ότι δεν μπορούν οι κτηνοτρόφοι να κάνουν τη δουλειά τους. Δηλαδή, εσείς, δεν έχετε δημιουργήσει το πλαίσιο. Υπήρχαν ανατεθειμένες μελέτες από την Κυβέρνησή μας, περίπου, 18 εκατομμύριων ευρώ από το ΕΣΠΑ. ΟΙ νόμοι που οφείλεται η καθυστέρηση, είναι ο αντιπεριβαλλοντικός ν.4685 του κ. Χατζηδάκη.

Όμως, ακόμη και αυτό που φέρνετε τώρα, που είναι, προφανώς, πρόχειρο και επιφανειακό, λέει, ότι στην Οδηγία 9243, για την οποία η χώρα μας έχει παραπεμφθεί, ήδη, και έχει καταδικαστεί στο Ευρωπαϊκό Δικαστήριο στο τέλος του 2020, επί Κυβέρνησης Μητσοτάκη, προβλέπεται η διαδικασία ελέγχου στο αρχικό στάδιο, για να δούμε ποια θα είναι η αδειοδότηση και η πιθανή απαγόρευση. Είναι ο προέλεγχος.

Στη συνέχεια, προβλέπει την υποβολή για τις περιοχές Natura 2000 της δέουσας εκτίμησης, με όποιον τρόπο ορίσει το κράτος μέλος. Μέχρι τώρα, προβλεπόταν αυτή η δέουσα εκτίμηση της Ευρωπαϊκής Ένωσης να γίνεται με την ειδική οικολογική αξιολόγηση. Στην υφιστάμενη νομοθεσία, βέβαια, προβλέπεται να γνωμοδοτούν και οι φορείς διαχείρισης των περιοχών. Με την κατάργηση της ειδικής οικολογικής αξιολόγησης, αφήνετε ένα κενό, ως προς την εφαρμογή της Οδηγίας και υπάρχει ένα ερώτημα. Όσο και αν αυτή η ρύθμιση είναι χατιρική και υποστηρικτική για τις κτηνοτροφικές εγκαταστάσεις, δεν παύει να είναι πρόχειρη, διότι δεν έχετε απαντήσει πώς θα καλύψετε την ευρωπαϊκή υποχρέωση.

Δηλαδή, εμείς ρωτάμε πολύ απλά. Δέουσα εκτίμηση, με βάση την Οδηγία θα γίνεται; Θα καλυφθεί αυτή η υποχρέωση της χώρας; Αν ακυρώνετε έτσι προβλέψεις του ευρωπαϊκού θεσμικού πλαισίου, σας λέμε, ότι θα βρούμε προβλήματα στην Ευρώπη. Θα έχουμε νέα καταδίκη και θα εκτεθείτε απέναντι και στους κτηνοτρόφους, γιατί δεν τους βοηθάτε. Τους μπλέκετε παραπάνω.

Η πρώην Υφυπουργός, η κυρία Αραμπατζή, ήρθε και ευχαρίστησε το Υπουργείο Περιβάλλοντος στην πρώτη τοποθέτησή της στην πρώτη συνεδρίαση της Επιτροπής -δεν είναι προσωπικό, απλά, για να κατανοούμε για ποια μιλάμε- για την ευελιξία που έδειξε. Ποια είναι η ευελιξία, το ότι απουσιάζει το Υπουργείο Περιβάλλοντος; Δηλαδή, θα έρθει το Υπουργείο Αγροτικής Ανάπτυξης να ακυρώσει πρόβλεψη που έχει το ευρωπαϊκό θεσμικό πλαίσιο, χωρίς το Υπουργείο Περιβάλλοντος ή εσείς να μας πείτε πως αντικαθίσταται. Άρα, θα μπλέξουν όλοι, και η χώρα και οι κτηνοτρόφοι και τελικά θα κοροϊδέψετε, ακόμη μία φορά, τους κτηνοτρόφους.

Θα μπορούσε να πει κάποιος, μήπως μπορούν οι φορείς, έστω να αντικαταστήσουν τη δέουσα εκτίμηση; Θα το συζητούσαμε. Όμως, η Κυβέρνησή σας καταργεί και τις διοικήσεις των φορέων και παραπέμπει τη διοίκηση στον ΟΦΥΠΕΚΑ, δηλαδή, στην Αθήνα. Αυτό για τον κ. Εισηγητή, που είναι από έναν πολύ όμορφο τόπο, που έχει τον φορέα των Πρεσπών και άλλες προστατευόμενες περιοχές, είναι περίεργο.

Δηλαδή, καταργείτε και στην περιοχή του κ. Αντωνιάδη και στην περιοχή του κ. Στύλιου, που ήταν Εισηγητής στο αντίστοιχο νομοσχέδιο, τους φορείς της Ηπείρου και θα γνωμοδοτεί το Υπουργείο που, πλέον, δεν θα γνωμοδοτεί ούτε το Υπουργείο. Τα έχετε μπλέξει. Δεν έχετε καταλάβει πού, ακριβώς, βρίσκεστε, ούτε τη σοβαρότητα της θέσης σας.

Πάμε στο δεύτερο πρόβλημα. Το άρθρο 10, λέει ότι θα εισηγείται η οικεία δασική αρχή, εντός δύο μηνών, στην περίπτωση που υπάρχει δασικός χάρτης. Πρώτο ερώτημα, γιατί αφορά μόνο χορτολιβαδικές και βραχώδεις εκτάσεις; Γιατί δεν αφορά, κύριε Αντωνιάδη, δασικές εκτάσεις; Το έχετε αποφασίσει για κάποιον λόγο; Λείπει πάλι το Υπουργείο Περιβάλλοντος και Ενέργειας. Δεν είναι εδώ να μας απαντήσει κανείς.

Δεύτερο ζήτημα, λέτε ότι θα γνωμοδοτεί σε δύο μήνες η Δασική Υπηρεσία, για να είναι πιο γρήγορη αδειοδότηση, στην περίπτωση που έχουμε κυρωμένους δασικούς χάρτες, αλλά εσείς τους ακυρώσατε. Δηλαδή, αυτό θα είχε νόημα, επί Κυβέρνησης ΣΥΡΙΖΑ, που ήταν το 45% κυρωμένοι οι δασικοί χάρτες. Τώρα δεν υπάρχουν και μιλάω γι’ αυτούς που δεν είχαν αντιρρήσεις. Μην μου πείτε το «παραμύθι» για τις χιλιάδες αντιρρήσεων. Μιλάω γι’ αυτούς που δεν είχαν αντιρρήσεις.

Άρα, δηλαδή μία διάταξη που δεν έχει κυρωμένους δασικούς χάρτες είναι άσκοπη. Δεν βοηθάτε τους κτηνοτρόφους, πέρα από το ότι δεν λέτε άλλα πρακτικά πράγματα. Δηλαδή, αν δεν απαντήσει σε δύο μήνες τι θα γίνει; Υπάρχει μεταβατικότητα ή εξήγηση; Εκδίδεται αυτεπαγγέλτως ή αυτομάτως; Δεν υπάρχει. Δεν ξέρετε, λοιπόν, τι θα γίνει με τις μισές περιοχές, αρμοδιότητας δασικών υπηρεσιών, δασικές και δάση. Δεν έχετε κυρωμένους δασικούς χάρτες. Δεν λέτε πώς επιλύεται, αν τυχόν δεν υλοποιηθεί η πρόβλεψη του νόμου, που εμείς συμφωνούμε για δύο μήνες, αν έχουμε κυρωμένους δασικούς χάρτες, γιατί εμείς κάναμε δασικούς χάρτες, γιατί εμείς κυρώσαμε δασικούς χάρτες και εσείς τους ακυρώσατε.

Πάμε λίγο στο πρακτικό. Η ρύθμιση είναι, απολύτως, «κούφια», διότι το Υπουργείο Περιβάλλοντος έχει σε ανάρτηση δασικούς χάρτες για το σύνολο της χώρας και έχει προαναγγείλει ότι θα τους αλλάξει. Σε αυτούς τους δασικούς χάρτες, που αναρτήθηκαν προχειρότητα με τραγικές ευθύνες των κ.κ. Χατζηδάκη και Σκρέκα, τώρα λέει το Υπουργείο Περιβάλλοντος, ότι θα τους αναρτήσει εκ νέου με τις διοικητικές πράξεις που έπρεπε με νόμο του 2010 να είναι μέσα και, προφανώς, με ρυθμίσεις, που κι εμείς είχαμε βάλει, για την ποώδη ξυλώδη βλάστηση, που δεν περιέχεται μέσα στους χάρτες. Ξεσηκώθηκε όλη η Κρήτη, γιατί βγάλατε λάθος χάρτες.

Όμως, τώρα, τι θα κάνετε; Λέτε ότι θα γίνει, όταν κυρωθούν οι χάρτες, που δεν έχουν κυρωθεί και ακυρώθηκαν, που δεν έχουν διορθωθεί, που είναι αναρτημένοι και δεν μπορούν ούτε αντιρρήσεις να υποβάλλουν οι πολίτες. Ποιον κοροϊδεύετε; Μάλιστα, λέτε, ότι αυτό θα το κάνει η Δασική Υπηρεσία, η οποία, αν δεν κάνω λάθος, στις 13 Αυγούστου βγάλατε Πράξη Νομοθετικού Περιεχομένου ότι πάει στο ΥΠΕΝ. Ποια Δασική Υπηρεσία, ακριβώς, θα βγάλει αυτές τις γνωμοδοτήσεις σε δύο μήνες;

Προσέξτε, έγγραφο του Γενικού Λογιστηρίου του Κράτους, με υπογραφή του κ. Σκυλακάκη, ότι δεν πάνε οι δασικές υπηρεσίες στο Υπουργείο Περιβάλλοντος. Καινούργιο «φασούλι». Το είπαμε σήμερα στον Προϋπολογισμό. Ποιες Δασικές Υπηρεσίες, λοιπόν, των αποκεντρωμένων; Ποιον κοροϊδεύετε τώρα; Τον Πρωθυπουργό κοροϊδέψατε ή αυτός κορόιδεψε τους πολίτες; Τους κτηνοτρόφους τους κοροϊδεύετε σίγουρα. Δεν πρόκειται να βγάλουν άκρη. Επαναλαμβάνω ότι εμείς θέλουμε να δίνονται σε δύο μήνες οι βεβαιώσεις, γιατί εμείς κάναμε τους δασικούς χάρτες. Εμείς τολμήσαμε.

Στο άρθρο 11, αλλάζει ο χρόνος αναστολής κατεδάφισης και μειώνεται το πρόστιμο. Μάλιστα. Και πάνε λέει από δύο μήνες στους δώδεκα σχεδόν. Ερώτημα: ξέρετε για πόσες αυθαίρετες κτηνοτροφικές εγκαταστάσεις μιλάμε; Αν ξέρετε, να μας το πείτε. Θέλουμε να ξέρουμε για τι μιλάμε, για να βοηθήσουμε τους Έλληνες κτηνοτρόφους.

Δεύτερον, τι θα αλλάξει και από τους δύο μήνες μπορεί να πάει στους δώδεκα; Τι θα αλλάξει, δηλαδή, σε αυτούς τους δέκα μήνες;

Τρίτο ερώτημα, μιλάμε για τις κατασκευές μετά το 2011; Δηλαδή, μιλάμε για τις κατασκευές που το Συμβούλιο της Επικρατείας έχει τραβήξει «κόκκινη γραμμή» και δεν μπορούν με τίποτα να τακτοποιηθούν; Τι ακριβώς λέτε στους κτηνοτρόφους, ότι «σας κάνω ένα «ρουσφέτι» για έναν χρόνο, σας μειώνω και το πρόστιμο για έναν χρόνο, αλλά στο τέλος θα το πληρώσετε πολύ ακριβά το πρόστιμο και θα έχετε και πρόβλημα τακτοποίησης». Είναι «ρουσφέτι» εκλογικό; Περιμένετε να γίνουν εκλογές μέσα στο 2022 και το κάνετε αυτό; Πετάτε το «τενεκεδάκι», το «κλωτσάτε» έναν χρόνο παραπέρα. Δεν ξέρετε πώς θα το λύσετε. Δεν ξέρετε καν για τι μιλάτε. Δεν ξέρετε τι λέει ο νόμος για τα αυθαίρετα, γιατί το άρθρο 120 του ν.4495 του ΣΥΡΙΖΑ για τα αυθαίρετα, έλεγε, όπως λέει και το Συμβούλιο της Επικρατείας, πριν το 2011 και με χρονοδιάγραμμα και οι σταβλικές εγκαταστάσεις ήταν στην κατηγορία 5 τακτοποίησης για πριν το 2011. Ναι, αλλά ο κ. Χατζηδάκης «πάγωσε» τη διαδικασία τακτοποίησης για την κατηγορία 5. Άρα, εσείς δημιουργήσατε προβλήματα στους κτηνοτρόφους. Υπήρχε πρόβλεψη για πριν το 2011, όπως λέει το Συμβούλιο της Επικρατείας.

Όμως, ούτε αυτό κάνετε. Δεν τους βοηθάτε να τακτοποιήσουμε. Τους μειώνετε το πρόστιμο, «χτυπώντας φιλικά την πλάτη». Είναι η γνωστή τακτική του Γκόρτσου. Την κάνετε χρόνια αυτή την τακτική, αλλά, επί της ουσίας, δεν βοηθάτε τους κτηνοτρόφους. Αυτό είναι συγκεκριμένο πρόβλημα και δημιουργείτε νέο επίπεδο αυθαιρεσίας. Δηλαδή, είναι η πρώτη διάταξη, η οποία τακτοποιεί αυθαίρετα μετά το 2011 και μάλιστα για έναν χρόνο. Είναι μία ξεκάθαρη «ρουσφετολογική» εκλογική διάταξη, μία ψεύτικη δικαιολογία και μάλιστα, όταν η Νέα Δημοκρατία έχει σταματήσει τη στελέχωση των επιθεωρήσεων των Παρατηρητηρίων Δόμησης, που ήταν νομοθετημένα με το ν.4495/2016 και έτσι δεν ξέρουμε, ούτε πόσα αυθαίρετα έχουμε, ούτε ποιοι κτηνοτρόφοι χρειάζονται βοήθεια.

Τελικά, το Υπουργείο Αγροτικής Ανάπτυξης αντικαθιστά, ακόμη μία φορά, το Υπουργείο Περιβάλλοντος και μάλλον ο κ. Γεραπετρίτης δεν ξέρει τίποτα, ούτε το Επιτελικό Κράτος, ούτε το Συμβούλιο της Επικρατείας.

Τέλος, κλείνω με το άρθρο 14. Στο άρθρο 14 παρατείνετε πάλι τις μελέτες για τις βοσκήσιμες γαίες, τις μελέτες, δηλαδή, τις οποίες είχατε παραλάβει ως «άριστοι» και τώρα παρατείνετε το χρονοδιάγραμμα της μελέτης για τις βοσκήσιμες γαίες, για τα βοσκοτόπια, ενώ τις έχετε δύο χρόνια στα χέρια σας, με προδιαγραφές τελειωμένες από την Κυβέρνηση του ΣΥΡΙΖΑ και ενώ εμείς είχαμε κάνει αγώνα, για να εξασφαλιστούν τα δικαιώματα της χώρας και τα λεφτά των κτηνοτρόφων, και τώρα λέτε παρατείνεται.

Προσέξτε, δεν παραπέμπει, απλώς, έναν χρόνο, αλλά δίνετε και εξουσιοδοτική διάταξη στον Υπουργό να παρατείνει το χρονοδιάγραμμα, χωρίς να έρχεται στη Βουλή. Δηλαδή, κύριε Πρόεδρε, μία εξουσιοδοτική διάταξη που λέει στον Υπουργό «μην κάνεις τη δουλειά σου και δίνε παρατάσεις στον εαυτό σου».

Δεν γίνεται έτσι προκοπή. Δεν είναι αυτό Κυβέρνηση «αρίστων». Δυστυχώς, όλα αυτά είναι εις βάρος των κτηνοτρόφων. Εμείς θέσαμε ερωτήματα, γιατί θέλουμε να λυθούν όλα αυτά.

Ευχαριστώ πάρα πολύ, κύριε Πρόεδρε

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει η κυρία Βρυζίδου.

**ΠΑΡΑΣΚΕΥΗ ΒΡΥΖΙΔΟΥ**: Ευχαριστώ, κύριε Πρόεδρε.

Θα ήθελα, καταρχήν, να κάνω μία μικρή τοποθέτηση και να απαντήσω σύντομα στον προηγούμενο ομιλητή για την Εξεταστική Επιτροπή, στην οποία είμαι και μέλος, ότι, για πρώτη φορά, η Κυβέρνηση της Νέας Δημοκρατίας ψήφισε νόμο που δίνει τη δυνατότητα στην Αντιπολίτευση να ζητά Εξεταστική Επιτροπή για θέματα που κρίνει, ότι χρειάζεται περισσότερη ενημέρωση και να γίνει ανάλογη κριτική σε επιμέρους ζητήματα που θεωρεί, ότι ενδιαφέρουν το σύνολο των πολιτών.

Αυτό έχει γίνει πράξη και, ήδη, ξεκινάμε αυτό που ζήτησε, την Εξεταστική Επιτροπή για τα μέσα ενημέρωσης, για την προβολή που προέκυψε. Ήταν ανάγκη να προβληθούν θέματα και να ενημερωθούν οι πολίτες, κατά την περίοδο της πανδημίας. Ήταν, πραγματικά, πάρα πολύ σημαντικό και δόθηκε με κανόνες και με νομιμότητα σε πάρα πολλά μέσα, για να μπορέσει να φτάσει η πληροφόρηση στον πολίτη.

Η Εξεταστική Επιτροπή έχει και αυτή τους κανόνες της. Βέβαια, με έναν, δύο εισηγητές και με μάρτυρες που θα εξεταστούν, δύο, τρεις, πέντε, μπορεί να γίνει, πλήρως, κατανοητό το ζήτημα. Ωστόσο, πολύ περισσότεροι προβλέφθηκαν και θα συζητηθεί για πολλές μέρες και πολλές ώρες, για να δοθεί η ευκαιρία να διερευνηθούν, όλα όσα προβληματίζουν και να δοθούν οι απαντήσεις.

Όμως, θα πρέπει κάτι καινούργιο που έρχεται στη Βουλή και κάτι καινούργιο που εφαρμόζεται, να δούμε ποιος είναι σκοπός του και από ποια οπτική γωνία πρέπει να το εξετάσουμε. Δηλαδή, τι γίνεται; Γίνεται η διερεύνηση, αλλά δε θα αντικαταστήσουμε και την Κυβέρνηση, διότι, έτσι όπως το ζήτησε σήμερα η Αντιπολίτευση, φάνηκε ότι την ενδιαφέρει να λειτουργούν τα Υπουργεία και η Κυβέρνηση και η Αντιπολίτευση να της δίνεται η δυνατότητα για μήνες ολόκληρους να ρωτάει, να εξετάζει και να τοποθετείται για κάθε λεπτομέρεια της λειτουργίας της. Αυτό δεν είναι εφικτό. Ο σκοπός για τον οποίο έγινε, πρέπει να κατανοηθεί.

Σε ότι αφορά στο νομοσχέδιο, είναι πολύ σημαντικό και ενδιαφέρει την περιοχή μου τον Νομό Κοζάνης, όπου έχουμε πάρα πολλούς κτηνοτρόφους, οι οποίοι αντιμετωπίζουν προβλήματα με τις σταβλικές εγκαταστάσεις, κάποιες εκ των οποίων ήταν κοντά σε κατοικημένες περιοχές, κάποιες άλλες είχαν κατασκευές που δεν μπορούσαν να νομιμοποιηθούν. Εννοείται ότι δεν γίνεται τόσο απλά η επίλυση αυτών των ζητημάτων.

Το προηγούμενο διάστημα, ταλαιπωρήθηκαν οι κτηνοτρόφοι και είχαν τρομερά αδιέξοδα. Η Κυβέρνηση της Νέας Δημοκρατίας και το Υπουργείο «άγγιξαν» αυτά τα ζητήματα. Έχω πληροφορίες από πολλούς που μου τηλεφωνούν και μου λένε «μπράβο που γίνονται αυτά τα βήματα» και επιτέλους διευκολύνονται σε ένα, δυο, τρεις, τέσσερις τομείς.

Δεν λύνονται όλα τα προβλήματα και εννοείται, ότι έχουμε πολλά ακόμη. Πρέπει να κατανοήσουμε, ότι η ανεργία και η οικονομία της χώρας στηρίζονται, βοηθώντας τον κτηνοτροφικό τομέα. Άρα, θα πρέπει να προχωρήσουμε και σε άλλα βήματα, αυτό είναι κατανοητό.

Όμως, ήδη αυτά που γίνονται, με τη μείωση της απόστασης από κατοικημένες περιοχές, από τη δυνατότητα που δίνεται να τροποποιηθεί η άδεια λειτουργίας σε συγκεκριμένες εγκαταστάσεις, οι οποίες είναι κοντά σε κατοικημένες περιοχές, αρκεί να αυξηθεί το ζωικό κεφάλαιο και η δυνατότητα που δίνεται να βγάλουν άδεια νομιμοποίησης σταβλικές εγκαταστάσεις, οι οποίες θα γκρεμίζονταν, μετά από σύντομο χρονικό διάστημα, όπως προβλεπόταν με προηγούμενους νόμους, δηλαδή, στους τρεις μήνες, ενώ τώρα γίνεται για περισσότερους από εννέα μήνες, είναι μία διευκόλυνση που δίνει τη δυνατότητα σε αυτούς που ενδιαφέρονται να προχωρήσουν σε αυτό το μέτρο.

Όταν μιλούμε, ότι δεν πρέπει να στηρίζουμε μόνο τους οργανωμένους, τα μεγάλα κεφάλαια, αλλά να «ακουμπάμε» και τους μικρότερους, θα πρέπει αυτό να το αποδεικνύουμε με μία παρέμβαση, με έναν νόμο, με μία εισήγηση. Στο παρελθόν, δεν υπήρξε αυτή η στήριξη. Σήμερα γίνεται και είναι πάρα πολύ θετική.

Επίσης, θα ήθελα να αναφερθώ στην παράταση που δίνεται στο 40% της προκαταβολής από τον ΕΛΓΑ, που μπορεί να δοθεί μέχρι και τέλη Δεκεμβρίου, γιατί είχε λήξει αυτό το όριο.

Επίσης, να αναφέρω στο Υπουργείο, ότι στον Νομό μας έχουμε περιοχές, οι οποίες έχουν παραγωγή υψηλής ποιότητας σε μήλα, σε κεράσια και για πολύ λίγες ημέρες δεν πρόλαβαν να ενταχθούν κανονικά στις δηλώσεις, γιατί βρίσκονταν σε προανθικό στάδιο. Νομίζω ότι πρέπει να «ακουμπήσουμε» σε αυτή τη διάθεση και να βρεθεί τρόπος αποζημίωσης, ο οποίος, ήδη, μελετάται, όπως γνωρίζω όλο αυτόν τον καιρό. Μιλάμε για ισχυρές μονάδες, μιλάμε για αγρότες, οι οποίοι ασχολούνται και εξασφαλίζουν πολλές θέσεις εργασίας, μιλάμε για οικονομική στήριξη της περιοχής, μία περιοχή που το έχει ανάγκη, διότι βρίσκεται και σε μία μετάβαση, λόγω της αλλαγής στην παραγωγή της ενέργειας και της προστασίας του περιβάλλοντος.

Άρα, λοιπόν, σε ότι αφορά αγρότες και κτηνοτρόφους, «ακουμπάμε» σε αυτή την διάσταση. Ήδη, τα πρώτα βήματα που κάνει το Υπουργείο δίνουν πολλές ελπίδες προς αυτή την κατεύθυνση και θα είμαστε σε συνεργασία, προκειμένου να λύσουμε ζητήματα και να πάμε μπροστά. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κι εμείς ευχαριστούμε.

Κυρία Βρυζίδου, εύστοχα βάλατε τα ερωτήματα και για την παράταση. Κύριε Υπουργέ, κύριε Στύλιε, μήπως έχετε να μας πείτε κάτι πιο συγκεκριμένο για τις παρατάσεις και για τα εσπεριδοειδή της περιοχής μας, επ’ ευκαιρίας που είστε εδώ, γιατί αγωνιούμε και πρέπει να δοθεί λύση; Προβλέπεται σε αυτή την παράταση να είμαστε και εμείς μέσα;

Τον λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το σχέδιο νόμου «Μέτρα διευκόλυνσης και εκσυγχρονισμού, της ίδρυσης και λειτουργίας κτηνοτροφικών εγκαταστάσεων», αντιμετωπίζονται χρόνια προβλήματα που αφορούν στην αδειοδότηση κτηνοτροφικών εγκαταστάσεων και διαιωνίζονται πολλές δεκαετίες. Δίνονται λύσεις που διευκολύνουν τους κτηνοτρόφους, με γνώμονα τη νομιμοποίηση των εγκαταστάσεών τους, με κριτήρια για την απλοποίηση, την επιτάχυνση, τη μείωση του κόστους αδειοδότησης και στόχο τη βελτίωση των υφιστάμενων συνθηκών υγιεινής του ζωικού κεφαλαίου.

Ακούγοντας τους φορείς των κτηνοτρόφων, συμπεραίνουμε ότι η πλειοψηφία είναι θετική, καθώς με το νομοσχέδιο επιλύονται διαχρονικά προβλήματα που έχουν να κάνουν με τη διαδικασία αδειοδότησης, ίδρυσης και λειτουργίας των κτηνοτροφικών εγκαταστάσεων, καταθέτοντας, όμως, και τις παρατηρήσεις τους για το ιδιοκτησιακό, το χωροταξικό και το κόστος αποκατάστασης των εγκαταστάσεων, για να λειτουργήσει μία μονάδα με σύγχρονες μεθόδους.

Όλα αυτά, σε μία περίοδο που, ταυτόχρονα, υπάρχει μία αυξητική τάση του κόστους παραγωγής, λόγω αύξησης των εφοδίων, των ζωοτροφών και της ενέργειας. Η Κυβέρνηση τα αντιμετωπίζει όλα αυτά με μέτρα, όπως η μείωση του ΦΠΑ στην αγορά ζωοτροφών και η επιστροφή του ειδικού φόρου κατανάλωσης πετρελαίου κίνησης από το 2022, που ανακουφίζουν την προσωρινή αύξηση του κόστους, ευελπιστώντας ότι θα έχει ημερομηνία λήξης. Εδώ είμαστε, όμως, βλέποντας την εξέλιξη του κόστους, να ξαναδούμε και να στηρίξουμε, έτι περαιτέρω, την περίοδο αυτή τα αυξημένα έξοδα.

Προτείνω, κύριε Υπουργέ, λόγω των έκτακτων συνθηκών, να επιδοτηθεί η αγορά ζωοτροφών, πέραν, δηλαδή, της μείωσης του ΦΠΑ από το 13% στο 6%, ιδιαίτερα, αυτή τη δύσκολη περίοδο.

Η συνεισφορά του παρόντος νομοσχεδίου στην ανάπτυξη και τον εκσυγχρονισμό της κτηνοτροφίας είναι σημαντική, στο σκέλος της τακτοποίησης των εγκαταστάσεων που είναι στον «αέρα» και νοικοκυρεύονται και νομιμοποιούνται, χωρίς γραφειοκρατικές διαδικασίες, που λειτουργούν ως τροχοπέδη στην ανάπτυξή τους.

Ειδικά, σε ότι αφορά στις κτηνοτροφικές εγκαταστάσεις με πρόχειρα καταλύματα, τα οποία συνιστούν, κατά προσέγγιση το 50% έως 60% των κτηνοτροφικών εγκαταστάσεων της χώρας, η επιτάχυνση και η απλοποίηση των διαδικασιών αδειοδότησής τους, θα επιτρέψει τη βιωσιμότητά τους και την, έτι περαιτέρω, βελτίωση του επιχειρηματικού περιβάλλοντος, διευκολύνοντας τον εκσυγχρονισμό τους και την ενίσχυση της αγροτικής επιχειρηματικότητας και ανάπτυξης. Γι’ αυτές και τυχόν υφιστάμενα αυθαίρετα κτίρια, είτε πρόκειται για κτηνοτροφικές εγκαταστάσεις κατηγορίας β΄, είτε κατώτερης, δεν απαιτούνται, πλέον, αναλυτικά σχέδια αλλά σκαριφήματα, δηλαδή, απλούστερες μορφές σχεδίων, μειώνοντας έτσι το κόστος αδειοδότησής τους.

Μέσω της απλοποίησης της επιτάχυνσης και της παροχής κινήτρων και διευκολύνσεων, δίνεται η δυνατότητα ευκολότερης αδειοδότησης, τόσο σε υφιστάμενες, όσο και σε υπό ίδρυση κτηνοτροφικές εγκαταστάσεις.

Οι ιδιοκτήτες πρόχειρων καταλυμάτων μπορούν, πλέον, να χρησιμοποιούν πάνελ πολυουρεθάνης και άλλα οικονομικά υλικά, μειώνοντας σημαντικά το κόστος κατασκευής, το οποίο, σε συνδυασμό με το μειωμένο κόστος αδειοδότησης, μειώνει το συνολικό κόστος παραγωγής.

Μειώνεται, επίσης, η αχρείαστη γραφειοκρατία, αφού δεν απαιτείται, πλέον, οικοδομική άδεια ή κάποιο άλλο έγγραφο που να την υποκαθιστά. Μέρος των δικαιολογητικών ίδρυσης εγκαταστάσεων, κάτω των ορίων της κατηγορίας β΄, καταργούνται διευκολύνοντας ακόμη περισσότερο την αδειοδότηση.

Ειδική μέριμνα, επίσης, έχει ληφθεί για τις εγκαταστάσεις σε ακριτικές περιοχές, έτσι ώστε να επιτρέπεται η μείωση της ελάχιστης απόστασης κτηνοτροφικών εγκαταστάσεων, μέχρι και 50% από τα οριζόμενα σημεία αναφοράς, εφόσον αυτές βρίσκονται σε απόσταση έως και 10 χιλιόμετρα από τα σύνορα της ηπειρωτικής χώρας.

Ακόμη, παρέχεται η δυνατότητα τροποποίησης της άδειας διατήρησης κτηνοτροφικής εγκατάστασης, εντός ή πλησίον κατοικημένων περιοχών για τη βελτίωση των υφιστάμενων συνθηκών υγιεινής του ζωικού κεφαλαίου ή τον εκσυγχρονισμό δραστηριοτήτων υπό προϋποθέσεις.

Επιπροσθέτως, γίνονται οι αναγκαίες ρυθμίσεις για τον τρόπο υπολογισμού των ελάχιστων αποστάσεων από επιχειρηματικές και άλλες δραστηριότητες που έρχονται και εγκαθίστανται δίπλα στις κτηνοτροφικές εγκαταστάσεις, δημιουργώντας σειρά προβλημάτων.

Πολύ σημαντική, επίσης, είναι η πρόβλεψη για τις αυθαίρετες κτηνοτροφικές κατασκευές, όπου, επιπλέον, χορηγείται αναστολή κατεδάφισης εννέα μηνών, αντί των προβλεπόμενων εξήντα ημερών, με δυνατότητα παράτασης τριών μηνών αντί των προβλεπόμενων τριάντα ημερών, αν υπάρξει σχετικό αίτημα έκδοσης άδειας νομιμοποίησης αυθαιρέτων κατασκευών.

Για πρώτη φορά, προβλέπεται η συμπλήρωση των κτηνοτροφικών εγκαταστάσεων με μονάδες επεξεργασίας γάλακτος, κρέατος, αυγών, ώστε να γίνει καθετοποίηση. Αυτή είναι μία πρόβλεψη που θα προσδώσει προστιθέμενη αξία στον αγροδιατροφικό τομέα γενικά.

Άλλες θετικές ρυθμίσεις αφορούν στις παρατάσεις προθεσμιών για τη χορήγηση από τον ΕΛΓΑ στους δικαιούχους, μέχρι ποσοστού 40% της εκτιμηθείσας αποζημίωσης που δικαιούνται, από ζημιές που προκλήθηκαν σε αγροτικές καλλιέργειες από τον παγετό την άνοιξη του 2021 και η παράταση για το χρόνο διεκπεραίωσης των αντίστοιχων αιτήσεων οικονομικών ενισχύσεων.

Αγαπητοί συνάδελφοι, οι κλάδοι της βοοτροφίας, της χοιροτροφίας και της αιγοπροβατοτροφίας στη χώρα μας υστερούν σημαντικά. Ειδικά για τις Σέρρες, να τονίσω, ότι, με βάση τα τελευταία διαθέσιμα στοιχεία, ενώ διαθέτει τον μεγαλύτερο αριθμό εκμεταλλεύσεων στην Κεντρική Μακεδονία, οι ανάγκες για την επιβίωσή τους είναι μεγάλες, λόγω μιας σειράς προβλημάτων που έχουν να κάνουν με τον διαρκή έλεγχο των εισαγωγών που είναι απαραίτητες φυσικά, του κόστους παραγωγής και των συναλλακτικών πρακτικών των εμπόρων. Έχουμε, επομένως, χρέος να κάνουμε, ό,τι είναι ανθρωπίνως δυνατό, για να ανατάξουμε τους κλάδους αυτούς, δεδομένου ότι οι ελλείψεις στην εγχώρια παραγωγή είναι σοβαρές και οι αντίστοιχες εισαγωγές είναι αθρόες.

Με το παρόν νομοσχέδιο γίνεται το πρώτο σημαντικό βήμα προς την κατεύθυνση αυτή, έτσι ώστε οι κτηνοτρόφοι μας, ανά την επικράτεια, να αποκτήσουν τη δυνατότητα να αναπτύξουν τις μονάδες τους και η ίδια η χώρα με την πραγματική στήριξη της κτηνοτροφίας, να ανακτήσει ένα μέρος της απολεσθείσας, εδώ και χρόνια, αυτάρκειας. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ**: Κύριοι συνάδελφοι, επειδή στην ακρόαση των φορέων στην Επιτροπή, μπήκε το ερώτημα, γιατί καθυστέρησε η αντιμετώπιση των προβλημάτων που «αγγίζει» το συγκεκριμένο νομοσχέδιο, οφείλω, τουλάχιστον, σε ότι αφορά στη θητεία μου στο Υπουργείο Αγροτικής Ανάπτυξης και Τροφίμων να δώσω κάποιες απαντήσεις.

Με την ανάληψη της ευθύνης του Υπουργείου, τον Ιανουάριο του 2015, βρήκαμε οι συνεργάτες μου κι εγώ τον κλάδο της κτηνοτροφίας και ειδικά της αιγοπροβατοτροφίας με πολλά προβλήματα από τις δημοσιονομικές διορθώσεις, τα γνωστά πρόστιμα, μέχρι την παράνομη μεν, αλλά με παρατάσεις λειτουργία των σταβλικών εγκαταστάσεων. Επειδή θεωρήσαμε, ότι αποτελεί τον βασικότερο χώρο απασχόλησης και οικονομικής δραστηριότητας στις ορεινές και μειονεκτικές περιοχές, επιχειρήσαμε να βρούμε λύσεις. «Περπάτησαν» πολλά, όπως οι βοσκήσιμες γαίες, μπήκαν σε τάξη οι πληρωμές, σταμάτησαν τα πρόστιμα.

Κρίναμε, όμως, αναγκαία και την παρέμβαση στον ν.4056/2012, που αφορά στις κτηνοτροφικές εγκαταστάσεις. Τι κάναμε λοιπόν; Στον ν.4424, στο άρθρο 4, ΦΕΚ 27/9/2016, φέραμε με τροπολογία διατάξεις αρμοδιότητας του Υπουργείου Αγροτικής Ανάπτυξης και Τροφίμων που θεσμοθετούσαν παρεμβάσεις στον ν.4056/2012.

Ένα, επίσης, θετικό βήμα παρέμβασης, ειδικά, για παράδειγμα, στις ορεινές περιοχές, ήταν η δυνατότητα χρήσης των ξύλινων κατασκευών. Είναι χαρακτηριστική η αναφορά του Περιφερειάρχη Ηπείρου, του κ. Καχριμάνη, ότι στην Ήπειρο νομιμοποίησε, με βάση αυτή τη διάταξη, περισσότερες από 3.000 εγκαταστάσεις.

Βασικότερος, όμως, σκοπός για εμάς ήταν να φέρουμε στη Βουλή ένα ολοκληρωμένο σχέδιο νόμου, που θα έδινε οριστικές λύσεις στα χρονίζοντα προβλήματα των κτηνοτροφικών εγκαταστάσεων. Αυτό δεν έγινε και θα σας εξηγήσω γιατί. Στις 7/12/2016, ένα άλλο Υπουργείο, το Υπουργείο Ανάπτυξης, προσπάθησε με τον ν.4427/7.12.2016 να εντάξει όλες τις αδειοδοτήσεις των οικονομικών δραστηριοτήτων μαζί. Πολλοί από εσάς γνωρίζετε, ότι γενικά το Υπουργείο Αγροτικής Ανάπτυξης και Τροφίμων είναι αυτό που «υποφέρει» περισσότερο από άλλα Υπουργεία, σε ότι αφορά στις διεισδύσεις άλλων Υπουργείων στις αρμοδιότητές του. Γιατί το λέω αυτό; Γιατί με τον συγκεκριμένο νόμο επιχειρήθηκε μεν η παρέμβαση αυτή, αλλά δεν έφεραν αυτές οι ρυθμίσεις κανένα αποτέλεσμα. Δεν είχε, δηλαδή, καμία τύχη ο συγκεκριμένος νόμος. Μόνο καθυστέρηση προκάλεσε.

Όμως, κύριε Υπουργέ, κι εσείς με το σημερινό νομοσχέδιο επιχειρείτε «πυροσβεστικά» και όχι ουσιαστικά, δηλαδή, με μία ολοκληρωμένη πρόταση να λύσετε τα προβλήματα. Δυστυχώς, τα πράγματα δεν είναι έτσι. Το νομοσχέδιό σας είναι άτολμο, προσπαθεί να αντιμετωπίσει δύσκολα θέματα, αλλά δεν βρίσκει την τόλμη να κάνει την υπέρβαση. Μία υπέρβαση που χρειάζεται, για να δώσει πραγματική ώθηση στην κτηνοτροφική ανάπτυξη που τόσο πολύ έχει ανάγκη η χώρα μας, προκειμένου να καλύψει, πρωτίστως, το αρνητικό ισοζύγιο σε κτηνοτροφικά προϊόντα.

Όταν εμείς αποφασίσαμε να αντιμετωπίσουμε άμεσα την κατάσταση, ξεκινήσαμε από το μεγάλο πρόβλημα που οφειλόταν στην κακή διαχείριση των βοσκοτόπων και κυρίως, στην αδυναμία της χώρας μας να τεκμηριώσει, με τις κατάλληλες εκτάσεις τις ενισχύσεις της κτηνοτροφίας. Δεν θα αναφερθώ στα προβλήματα που κληρονομήσαμε. Κινηθήκαμε, όμως, σε δύο επίπεδα. Το πρώτο ευρωπαϊκό με προσφυγές, κατά των αποφάσεων των Ειδικών Δικαστηρίων και το δεύτερο εθνικό με τη θεσμοθέτηση του ν.4351/2015 για τις βοσκήσιμες γαίες, με το οποίο χαρακτηρίσαμε ως βοσκοτόπους τις δασικές εκτάσεις της χώρας μας που έχουν χαμηλή ποώδη βλάστηση και βόσκονται. Παράλληλα, με συντονισμένες και επίμονες προσπάθειες, σε συνεργασία και με άλλες χώρες της Μεσογείου που είχαν αντίστοιχα προβλήματα, καταφέραμε να διευρυνθεί ανάλογα και ο ορισμός των βοσκοτόπων στον κανονισμό Omnibus, πράγμα που μας έφερε και μεγάλες επιστροφές προστίμων. Δεν είναι μικρό πράγμα, αγαπητοί συνάδελφοι, η επιστροφή 450 εκατομμυρίων από τα πρόστιμα. Θα υπάρξουν και άλλα.

Δυστυχώς, η δική σας Κυβέρνηση, αντί να επιταχύνει τις ενέργειες για την εφαρμογή του νέου ορισμού των βοσκοτόπων, που θα οδηγήσει στην αύξηση των επιλέξιμων εκτάσεων που είναι αναγκαίες, για να ληφθούν οι ενισχύσεις της κτηνοτροφίας, επιδοθήκατε, δυστυχώς, σε «αλχημείες» που, όχι μόνο προκάλεσαν στους αγρότες αδιατήρητες περικοπές στα δικαιώματά τους, αλλά και ενδέχεται να οδηγήσουν στα ίδια προβλήματα, με αυτά των προηγούμενων κυβερνήσεών σας, που οδήγησαν στα γνωστά πρόστιμα.

Θα είναι μεγάλη ευθύνη, αν καθυστερήσετε κι άλλο τη σύνταξη των διαχειριστικών σχεδίων βόσκησης.

Αύριο στην Ολομέλεια θα πούμε περισσότερα. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ**: Ευχαριστώ, κύριε Πρόεδρε.

Όπως συμβαίνει, εδώ και δύο χρόνια, η Κυβέρνηση και, κυρίως, τα παραγωγικά Υπουργεία, δίνουν λύσεις, λειτουργώντας με τη μέθοδο της «σταυροβελονιάς». Η ανάπτυξη χρειάζεται «σταυροβελονιές» που στο τέλος, δημιουργούν έναν καμβά. Αυτό κάνει η Κυβέρνηση και με το παρόν νομοσχέδιο.

Θα αναφερθώ σε δύο σημεία του νομοσχεδίου, στο ένα, έχοντας απόλυτη θετική διάθεση και στο δεύτερο, παρακινώντας τον παριστάμενο Υπουργό να αναζητήσει λύσεις.

Το πρώτο αφορά στο άρθρο 15, που αφορά στα ολοθούρια. Ήταν ένα αίτημα από όλη την Ελλάδα και κυρίως από αλιείς του Θερμαϊκού, όπου η αλίευση των ολοθουρίων είναι το μόνο οικογενειακό τους εισόδημα. Δίνουμε λύση με την παράταση, δίνουμε μία λύση, στην οποία είμαι σίγουρος, ότι στο τέλος θα ανταποκριθούν με την παράταση και μέσα στην επόμενη χρονιά όλοι θα εγκαταστήσουν και το VMS, μάλιστα, με έναν τρόπο που θα τους επιτρέπει να προμηθεύονται πρώτα το VMS, να τους έρχεται η επιδότηση από την Ευρωπαϊκή Ένωση και μετά να πληρώνουν.

Το δεύτερο που θέλω να τονίσω και να παρακινήσω τον υφιστάμενο Υπουργό, είναι κάτι το οποίο θέσατε και εσείς, κύριε Πρόεδρε. Η παράταση για τις προθεσμίες χορήγησης των αποζημιώσεων. Επειδή στη Θεσσαλονίκη δραστηριοποιούνται πάρα πολλοί παραγωγοί από την Κεντρική Μακεδονία, έχω το αίτημα από τους παραγωγούς των κερασιών, οι οποίοι υπέστησαν ζημιές κατά την προανθική περίοδο, να ενταχθούν και αυτοί στις αποζημιώσεις. Θεωρώ, ότι είναι κάτι που θα το δει, στα πλαίσια των νόμων, ο παριστάμενος Υπουργός και θα δώσει λύση. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Τον λόγο έχει ο κ. Κεδίκογλου.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων)**: Κύριε Πρόεδρε, θα ξεκινήσω με ένα σχόλιο. Ακούγοντας, κυρίως, την κριτική της Αξιωματικής Αντιπολίτευσης και αντιπαρερχόμενος το άκομψο του να υπερκαλύπτεται ο Εισηγητής της Μειοψηφίας, θα ήταν χρήσιμο να είχατε διαβάσει καλύτερα, όσοι δεν ήσασταν παριστάμενοι, τα όσα είπαν οι φορείς, γιατί τέτοια υποδοχή από τους παραγωγικούς φορείς σε νομοσχέδιο -με την όχι μικρή εμπειρία μου στα κοινοβουλευτικά έδρανα- δεν έχω ξαναδεί. Βέβαια, ο ΣΥΡΙΖΑ και ο κόσμος της παραγωγής δεν είχαν και τις καλύτερες σχέσεις.

Θα ξεκινήσω με μερικές διευκρινίσεις, σχετικά με όσα είπε η Εισηγήτρια της Μειοψηφίας για το σχέδιο νόμου. Επί των ημερών της Κυβέρνησής σας, είχε συσταθεί ομάδα εργασίας, με αποκλειστικό σκοπό την εναρμόνιση του ν.4056/12 για τις κτηνοτροφικές εγκαταστάσεις, με τον ν.4421/2016 για την άσκηση οικονομικής δραστηριότητας. Αυτή η ομάδα εργασίας παρέδωσε το πόρισμά της, λίγο πριν «εκπνεύσετε», τον Μάιο 2019. Το πόρισμα αυτό, το επεξεργαστήκαμε, έτι περαιτέρω, και η σχετική νομοθέτηση ήρθε τον Ιούλιο 2020. Ήταν, δηλαδή, μία επεξεργασία του πορίσματος της δικής σας ομάδας.

Το σημερινό σχέδιο νόμου είναι, αποκλειστικά, προϊόν της ομάδας εργασίας, που συστάθηκε τον Ιανουάριο του 2020, με σκοπό την ολιστική προσέγγιση των προβλημάτων που έχουν ανακύψει από την εφαρμογή του ν.4056/12 και την περαιτέρω απλοποίηση της αδειοδοτικής διαδικασίας. Ήταν αποτέλεσμα ενός ευρύτατου διαλόγου με όλους τους εμπλεκόμενους φορείς, κάτι που κατέστη σαφές και στην ακρόαση των φορέων.

Επίσης, δεν μπορώ να μην αποφύγω ένα σχόλιο για τις ελληνοποιήσεις, που είπε η Εισηγήτρια της Μειοψηφίας. Το σύστημα «Άρτεμις» είναι το καλύτερο «όπλο» για την καταπολέμηση των παράνομων ελληνοποιήσεων. Το σύστημα «Άρτεμις», επί των ημερών μας, τέθηκε σε λειτουργία και επί των ημερών μας -να σας προαναγγείλω και κάτι, γιατί σήμερα είχα σύσκεψη με τον Πρόεδρο του ΕΛΓΟ- Δήμητρα - θα το επεκτείνουμε και στο μέλι. Δηλαδή, να μπει και το μέλι στο σύστημα «Άρτεμις», γιατί και εκεί πρέπει να καταπολεμηθούν οι παράνομες ελληνοποιήσεις.

Θέλω, κατ’ αρχάς, να ευχαριστήσω όλα τα μέλη της Επιτροπής και τους εκπροσώπους των φορέων, ιδιαίτερα αυτούς, οι οποίοι συνέβαλαν, ουσιαστικά και κυριολεκτικά, συνδημιούργησαν το προς ψήφιση νομοσχέδιο. Η συντριπτική πλειονότητα των φορέων βρήκε ότι είναι προς τη θετική -μάλιστα ορισμένοι είπαν και υπερθετική- κατεύθυνση για την επίλυση των χρόνιων προβλημάτων των κτηνοτρόφων μας.

Το Υπουργείο Αγροτικής Ανάπτυξης και Τροφίμων έχει αποδείξει, ότι αφουγκράζεται και είναι πάντα σε ανοικτό διάλογο με τους φορείς και οι παρατηρήσεις τους, όπως αυτές έχουν διατυπωθεί και καταγραφεί, θα ληφθούν υπόψη. Επιπλέον, ο διάλογος δεν σταματά με την ψήφιση αυτού του νομοσχεδίου, αλλά, όπως θα επισημάνουμε και παρακάτω, είναι ανοικτός, διαρκής και συνεχής. Το έχω αποδείξει και προσωπικά. Πιστεύω στον διάλογο με τον κόσμο της παραγωγής. Ευελπιστούμε, λοιπόν, στην περαιτέρω στενή συνεργασία μαζί τους.

Όπως είπα και σε προηγούμενη συνεδρίαση της Επιτροπής, με το παρόν σχέδιο νόμου αποσκοπείται η επίλυση χρόνιων προβλημάτων, που έχουν προκύψει με τον ν.4056/12 και το μη ενιαίο πλαίσιο εφαρμογής, που αποτελούσαν «τροχοπέδη», κατά τη διαδικασία αδειοδότησης των κτηνοτροφικών εγκαταστάσεων και δυσχεραινόταν η ανάπτυξη της ελληνικής κτηνοτροφίας, η οποία είναι ένα «θεμέλιο» της οικονομίας μας και της κοινωνίας μας.

Απαντώντας στις τοποθετήσεις των συναδέλφων της αντιπολίτευσης, θα επισημάνω, επί της αρχής, κάποια πράγματα. Ακούσαμε, για παράδειγμα, ότι, δήθεν, δεν γίνεται προσπάθεια να λυθεί το πρόβλημα με κτηνοτρόφους που έχουν μικρό κύκλο εργασιών και οι οποίοι αποτελούν τη μεγάλη πλειοψηφία των κτηνοτρόφων της χώρας. Η αλήθεια είναι, ακριβώς, το αντίθετο. Η ταυτότητα αυτής της νομοθετικής πρωτοβουλίας είναι, ότι αφορά στις κτηνοτροφικές εγκαταστάσεις με πρόχειρα καταλύματα, τα οποία συνιστούν, κατά προσέγγιση το 50% με 60% των κτηνοτροφικών εγκαταστάσεων της χώρας και στοχεύει στην επιτάχυνση και απλοποίηση των διαδικασιών αδειοδότησής τους, έτσι ώστε να επιτραπεί η βιωσιμότητά τους, η περαιτέρω βελτίωση του επιχειρηματικού περιβάλλοντος, να διευκολυνθούν στον εκσυγχρονισμό τους και στην ενίσχυση της αγροτικής επιχειρηματικότητας και ανάπτυξης.

Επί άλλων παρατηρήσεων, να πάμε στο άρθρο 1. Νομίζω, ότι είναι, τουλάχιστον, άκομψο για μία Κυβέρνηση που έχει θεσμοθετήσει, ότι κάνει πράξη και έχει κάνει πράξη την ψηφιακή πραγματικότητα, να ισχυρίζεται η Αντιπολίτευση, ότι, δήθεν, δεν προβλέπεται η δημιουργία ηλεκτρονικής πλατφόρμας στο Υπουργείο Αγροτικής Ανάπτυξης για τον έλεγχο και τη λειτουργία των κτηνοτροφικών εγκαταστάσεων. Άλλωστε, με τον δικό σας νόμο, τον ν.4442/16 έχει, ήδη, προβλεφθεί η δημιουργία ηλεκτρονικής πλατφόρμας εγκαταστάσεων.

Στο άρθρο 3, αντίθετα με ότι λέτε, η διατύπωσή του, που προβλέπει τη χρήση σκυροδέματος, δηλαδή, μπετόν, έχει τη διευκρίνιση, ότι είναι δυνατή η χρήση, εάν δεν συνιστά φέροντα δομικό σκελετό και χρησιμοποιείται μεμονωμένα. Έτσι, όχι μόνο δεν θα επιφέρει, αλλά θα επιλύσει προβλήματα, όπως ανέφερε και η πλειονότητα των φορέων, σχετικά με τα θέματα που υπάρχουν, για παράδειγμα, με τις ταΐστρες των ζώων, τους διαδρόμους, κ.λπ..

Ακούσαμε, επίσης, ότι, δήθεν, ευνοούνται με τη διατύπωση στο νομοσχέδιο κτηνοτροφικές εγκαταστάσεις ως πρόχειρα καταλύματα με χιλιάδες τόνους μπετόν σε ολόκληρη τη χώρα, χωρίς καμία αδειοδότηση κατασκευής και άρα, μπορεί και εδώ να έχουμε και άλλα φαινόμενα, όπως «μαύρης» εργασίας, παραοικονομίας, πέρα από τις σοβαρές επιπτώσεις στο περιβάλλον. Ειλικρινά, δεν κατανοώ τι επιθυμεί ο ΣΥΡΙΖΑ, να απλοποιηθεί η διαδικασία ή να κατεδαφιστούν τα πρόχειρα καταλύματα; Καμιά «μαύρη» εργασία δεν ευνοείται με το συγκεκριμένο σχέδιο νόμου. Αντίθετα, προστατεύεται ο μικρός και μεσαίος Έλληνας κτηνοτρόφος, ο οποίος, πλέον, εξασφαλίζει τη βιωσιμότητά του.

Στο άρθρο 9, όπως έχω, ήδη, επισημάνει, οι διατάξεις θα εφαρμοστούν, λαμβάνοντας υπόψη τις ειδικότερες διατάξεις για την υγεία των ζώων. Άλλωστε, σε κάθε περίπτωση, στην προτεινόμενη διάταξη δηλώνεται σαφώς, ότι οι διατάξεις για την υγεία των ζώων λαμβάνονται υπόψη, με βάση το προεδρικό διάταγμα 224/98, σε σχέση με τις αποστάσεις μεταξύ σφαγείων και πατρογονικών σμηνών και εκκολαπτηρίων. Εξ ου και η φράση στο άρθρο 9, «πλην σφαγείων με την επιφύλαξη ειδικότερων διατάξεων για την υγεία των ζώων». Η επιφύλαξη ειδικότερων διατάξεων για την υγεία των ζώων διασφαλίζει την, κατά περίπτωση, προσέγγιση με βάση τα κάθε φορά ισχύοντα νομοθετικά και επιδημιολογικά δεδομένα.

Επιπλέον, επειδή ο Εισηγητής του Κ.Κ.Ε. έθεσε και ένα θέμα για τα αεροδρόμια, εκ μέρους του Υπουργείου Εθνικής Άμυνας προτάθηκε, όπως στον πίνακα 1, του παραρτήματος του άρθρου 20, προστεθεί μετά τη λέξη «στρατόπεδα» η φράση «πλην στρατιωτικών αεροδρομίων», για τα οποία εφαρμόζονται οι διατάξεις που αφορούν τα πολιτικά αεροδρόμια. Η ανωτέρω πρόταση έγινε, προκειμένου τα ισχύοντα για τα στρατιωτικά αεροδρόμια, τα οποία σήμερα αντιμετωπίζονται ως στρατόπεδα, να εναρμονιστούν με τις προβλέψεις του άρθρου 13 του κανονισμού για τη μείωση της απειλής προσκρούσεων πτηνών και ζώων σε αεροσκάφη. Νομίζω ότι δεν πρέπει να υπάρχει αντίρρηση σε αυτό.

Στο άρθρο 11, μειώνεται το πρόστιμο ανέγερσης στο 5%. Πιστεύω να συμφωνείτε όλοι. Είναι ένα μέτρο που ήταν αίτημα των φορέων και αφορά στην πραγματική ανακούφιση των κτηνοτρόφων.

Τώρα, επειδή έγινε εκτενής αναφορά, σε σχέση με τις περιοχές NATURA και την ειδική οικολογική αξιολόγηση, να επισημάνω ότι η ειδική οικολογική αξιολόγηση θεσμοθετήθηκε με το άρθρο 10, του ν.4014/11 και συνοδεύει τη μελέτη περιβαλλοντικών επιπτώσεων σε παράρτημα, ενώ στηρίζεται, κατά βάση, στην εξέταση της δέουσας εκτίμησης των επιπτώσεων ενός έργου σε μία περιοχή του δικτύου NATURA. Είναι το άρθρο 6 της Οδηγίας 92. Λαμβάνει υπόψη τους στόχους διατήρησης της προστατευόμενης περιοχής, εστιάζει στις συνέπειες του υπό αδειοδότηση έργου στην περιοχή και εξετάζει αν παραβλάπτεται η ακεραιότητα της συγκεκριμένης περιοχής. Σύμφωνα δε, με την παρ.1 του άρθρου 10, του ν.4014, η ειδική οικολογική αξιολόγηση απαιτείται για έργα κατηγορίας β΄ και άνω και για έργα κατηγορίας α΄ στις περιπτώσεις, για τις οποίες δεν υφίστανται ειδικότερα προεδρικά διατάγματα και υπουργικές αποφάσεις προστασίας των περιοχών αυτών. Καθίσταται, λοιπόν, σαφές, ότι εκ της ισχύουσας περιβαλλοντικής νομοθεσίας δεν προκύπτει απαίτηση για τη διενέργεια ειδικής οικολογικής αξιολόγησης για κτηνοτροφικές εγκαταστάσεις κάτω της κατηγορίας β΄.

Στο άρθρο 14, σε ότι αφορά στα διαχειριστικά σχέδια βόσκησης. Τοποθετήθηκα στην Επιτροπή στις προηγούμενες συνεδρίες με ειλικρίνεια, εξηγώντας, ακριβώς, τον λόγο της παράτασης, προκειμένου οι Περιφέρειες να εκπονήσουν τις σχετικές μελέτες και δίνοντας τη δυνατότητα, στα πλαίσια της αποκέντρωσης, να τα ολοκληρώσουν, τονίζοντας ότι η Κυβέρνηση είναι αποφασισμένη να δώσει στο Υπουργείο την αρμοδιότητα από τις Περιφέρειες και να εκπονήσει το ίδιο τα σχέδια βόσκησης, εάν δεν μπορούν να ανταποκριθούν εγκαίρως.

Ειδικότερα, για την πληρέστερη ενημέρωσή σας, με την προτεινόμενη διάταξη ρυθμίζονται θέματα, αναφορικά με την προθεσμία εκπόνησης διαχειριστικών σχεδίων βόσκησης, σύμφωνα με τις διατάξεις της παρ.1, του άρθρου 4, του ν.4351/15 «βοσκήσιμες γαίες της Ελλάδος και άλλες διατάξεις», όπως τροποποιήθηκε με την παρ.1β΄ του άρθρου 32, του ν.4599/19, προβλέπονται συγκεκριμένες δράσεις, μέχρι την τελική έγκριση των διαχειριστικών σχεδίων των βοσκήσιμων γαιών της χώρας. Οι διαδικασίες αυτές θα πρέπει να έχουν ολοκληρωθεί και εγκριθεί μέχρι την 31η Δεκεμβρίου του 2021. Επειδή, όμως, τα εν λόγω έργα δεν έχουν ακόμη προκηρυχθεί και απαιτείται διάστημα, τουλάχιστον, δύο ετών μέχρι την εκπόνηση τους, προτείνεται η παράταση της προθεσμίας για δύο έτη. Η ανωτέρω τροπολογία είναι απαραίτητη, λόγω του χρονοβόρου χαρακτήρα της διαδικασίας ανάθεσης, εκπόνησης, υποβολής και έγκρισης των διαχειριστικών σχεδίων των δεκατριών Περιφερειών της χώρας.

Στην παρούσα φάση, σήμερα που μιλάμε, και μετά από έντονες πιέσεις το τελευταίο διάστημα, έχουμε φτάσει να έχουν υπογραφεί δέκα προγραμματικές συμβάσεις, αλλά δεν είναι δυνατόν να προχωρήσουν οι Περιφέρειες σε προκηρύξεις των μελετών των διαχειριστικών σχεδίων, δεδομένου ότι προβλέπεται από τον νόμο αυτό να έχει ολοκληρωθεί μέχρι τις 31 Δεκεμβρίου. Θα πρέπει, λοιπόν, να προχωρήσουμε στην εν λόγω νομοθετική ρύθμιση, για να είναι εφικτή εκ μέρους των Περιφερειών η προκήρυξη των διαχειριστικών σχεδίων.

Ας πούμε, όμως, λίγο αναλυτικά το ιστορικό για τα διαχειριστικά σχέδια και να δούμε ποιος τελικά ολιγώρησε. Η Κυβέρνηση της Ν.Δ. το 2014, με τον ν.4264/14, που όριζε ως βοσκότοπο τις ξυλώδεις, ποώδεις και φρυγανικές εκτάσεις, προέβλεπε την ολοκλήρωση των διαχειριστικών σχεδίων μέχρι τις 15 Μαΐου του 2018. Στη συνέχεια, η Κυβέρνηση ΣΥΡΙΖΑ-ΑΝ.ΕΛ., αντί να εφαρμόσει τον ν.4264, εξέδωσαν στα τέλη του 2015 τον ν.4351/15, σύμφωνα με τον οποίο η εκπόνηση, υποβολή και έγκριση των διαχειριστικών σχεδίων μετατέθηκε για τις 31/1/19. Εντούτοις, χρειάστηκε ενάμιση έτος, έως την έκδοση της απόφασης καθορισμού των προδιαγραφών και του περιεχομένου των διαχειριστικών σχεδίων. Ως εκ τούτου, η Κυβέρνηση αναγκάστηκε να δώσει παράταση για την ολοκλήρωση της σύνταξης των διαχειριστικών σχεδίων μέχρι τις 31/12/21.

Το 2019 η πολιτική ηγεσία του Υπουργείου Αγροτικής Ανάπτυξης της Κυβέρνησης μας, με την ανάληψη των καθηκόντων της, δυστυχώς, δεν παρέλαβε υπογεγραμμένη ούτε μία προγραμματική σύμβαση. Σε μία προσπάθεια να κερδηθεί ο χαμένος χρόνος, απεστάλησαν τον Φεβρουάριο του 2020 από τον Υπουργό Αγροτικής Ανάπτυξης και Τροφίμων προς τους Περιφερειάρχες της χώρας επιστολές και δείγμα σύμβασης για υποβολή παρατηρήσεων, με σκοπό την ταχύτερη δυνατή υπογραφή των προγραμματικών συμβάσεων. Στις 31 Δεκεμβρίου του 2020, επί θητείας Βορίδη, υπεγράφη η 1η προγραμματική σύμβαση με την Περιφέρεια Δυτικής Μακεδονίας, τη δική σας, κυρία Εισηγήτρια της Μειοψηφίας.

Έκτοτε και έως σήμερα, μετά από έντονες πιέσεις, μέχρι τώρα έχουν υπογράφει άλλες εννέα προγραμματικές συμβάσεις και αναμένουμε πως σε πολύ σύντομο χρόνο θα υπογράψει τη σχετική σύμβαση και η Περιφέρεια Κεντρικής Μακεδονίας. Θα πρέπει να σημειώσουμε, ότι η Περιφέρεια Αττικής και η Περιφέρεια Ιονίων Νήσων έχουν δηλώσει, ότι δεν θα υπογράψουν και ότι αδυνατούν. Ως εκ τούτου, το Υπουργείο Αγροτικής Ανάπτυξης γι’ αυτές τις δύο Περιφέρειες, προετοιμάζει, ήδη, τις σχετικές προκηρύξεις των έργων εκπόνησης των διαχειριστικών σχεδίων βόσκησης, σύμφωνα με τις κείμενες νομοθετικές προβλέψεις. Είναι, λοιπόν, σαφές, ποιος καθυστέρησε και ποιος «τρέχει» για να καλύψει τις ολιγωρίες και αναλαμβάνει δράση έμπρακτα.

Στο άρθρο 15, στο θέμα της παρατάσεως που δίνεται στους αλιείς ειδών ολοθούριων, λάβαμε υπόψη τον αναγκαστικό και ανυπαίτιο αποκλεισμό τους από τις αγορές, λόγω του COVID-19. Δίνεται, λοιπόν, παράταση, όπως διαπιστώνετε αυστηρά, μέχρι τον Απρίλιο του 2022 και όχι γενικά και αόριστα. Πίστευα ότι κανένας Βουλευτής του ελληνικού Κοινοβουλίου δεν θα αντέλεγε, στο να δοθεί η δυνατότητα σε έναν ψαρά να εργαστεί, προκειμένου να έχει τη δυνατότητα να εκσυγχρονιστεί και να επιβιώσει. Δίνουμε τη δυνατότητα στους αλιείς μας να μπορούν να ενταχθούν στα προγράμματα του ΕΠΑΛΘ, να εκσυγχρονιστούν και να επιβιώσουν.

Στο άρθρο 16, για τον ΕΛΓΑ, όπως προείπα, παρατείνεται η δυνατότητα να αποζημιώσει ο ΕΛΓΑ τους πληγέντες αγρότες μας, πράγμα που πιστεύω ότι επιθυμούμε όλοι.

Ειδικότερα, παρατείνονται οι προθεσμίες «Παγετός, άνοιξη 2021». Παρατείνονται, δηλαδή, οι προθεσμίες του άρθρου 209, του ν.4820/2021 για τις αποζημιώσεις από τον παγετό της άνοιξης, για την καταβολή προκαταβολής έως 40% στους δικαιούχους, έως τις 31/12/2021, αντί της 31ης Οκτωβρίου του 2021. Η παράταση αφορά και στις ζημιές του προανθικού σταδίου που εντάσσονται στο ad hoc πρόγραμμα. Επίσης, για την καταβολή αποζημιώσεων στους ανταποκριτές του ΕΛΓΑ για διεκπεραίωση δηλώσεων διαχείρισης ζημιών, η παράταση είναι έως τις 31/1/2022, αντί στις 31/12/2021, ενώ για την ολοκλήρωση της διαχείρισης ζημιών έως τις 31/1/2022, αντί στις 31/12/2021.

Το άρθρο 17, είναι η παράταση θητείας του Προέδρου του ΕΛΓΑ. Η θητεία του Προέδρου του ΕΛΓΑ έχει οριστεί διετής, με την υπουργική απόφαση διορισμού του στις 15 Νοεμβρίου του 2019. Παρατείνεται για άλλο ένα έτος από τη λήξη της, δηλαδή, έως τις 19 Νοεμβρίου του 2022, προκειμένου να εναρμονιστεί με τη θητεία των μελών του Διοικητικού Συμβουλίου του Οργανισμού και του Αντιπροέδρου του, η οποία έχει οριστεί ως τριετής, κατά την τροποποίηση της παρ. 5, του άρθρου 7, του ν.1790/1988, από τον ν.3698/2008, εν αντιθέσει με τη διάρκεια της θητείας του Προέδρου του Οργανισμού, η οποία παραλήφθηκε από την τροποποίηση και είχε παραμείνει διετής. Δυνάμει του άρθρου 20, του ν.4735/2020, προβλέπεται, πλέον, τριετής θητεία, με δυνατότητα ανανέωσης για μία ακόμα τριετία, για τις διοικήσεις των Νομικών Προσώπων Δημοσίου και Ιδιωτικού Δικαίου, των οποίων η επιλογή ανήκει στην Κυβέρνηση.

Τέλος, αν και δεν είναι στο νομοσχέδιο, θέλω να τοποθετηθώ, επειδή αναφέρθηκε το θέμα των κτηνοτροφικών πάρκων και των ζωνών κτηνοτροφίας. Αρκετοί από τους εκπροσώπους των φορέων μάς το ζήτησαν. Τους ακούσαμε με προσοχή και επ’ αυτού του ζητήματος θα επακολουθήσει διάλογος.

Μην ξεχνάτε ότι το Υπουργείο Αγροτικής Ανάπτυξης, για πρώτη φορά, θεσμοθέτησε τα μελισσοκομικά πάρκα. Είμαι στην ευχάριστη θέση να σας πω, ότι έχουμε δρομολογήσει, μέσα στο 2022, να λειτουργήσουν τα πρώτα μελισσοκομικά πάρκα, πιλοτικά στην ιδιαίτερη πατρίδα μου, που δοκιμάστηκε από την πρωτοφανή καταστροφή του καλοκαιριού, στη Βόρεια Εύβοια, δηλαδή. Είμαστε σε στενή συνεργασία και με τον ΕΛΓΟ - ΔΗΜΗΤΡΑ και με το Γεωπονικό Πανεπιστήμιο και με το Αριστοτέλειο Πανεπιστήμιο.

Επίσης, θέλω να αναφέρω και κάτι ακόμη, επειδή το είπε ο συνάδελφος, ο κ. Λεονταρίδης. Ναι, το πιο «καυτό» πρόβλημα της κτηνοτροφίας μας είναι οι ζωοτροφές. Έχει συσταθεί ομάδα εργασίας στο Υπουργείο, για να δούμε τον τρόπο αντιμετώπισης. Μακροπρόθεσμα, η λύση πρέπει να είναι η αύξηση της εθνικής παραγωγής. Πρέπει να ενισχύσουμε την αυτάρκειά μας και στις ζωοτροφές, διότι σήμερα ο σημαντικότερος λόγος της αύξησης των τιμών είναι τα μεταφορικά κόστη. Πρέπει να μπορέσουμε να αυξήσουμε την αυτάρκεια μας. Αυτό, βέβαια, είναι το μεσομακροπρόθεσμο. Άμεσα, εξετάζουμε τρόπους, ώστε να μπορέσει να ενισχυθεί ο κτηνοτρόφος για τις ζωοτροφές, αλλά να μην εμπίπτει στις απαγορεύσεις της Ευρωπαϊκής Ένωσης περί παράνομων κρατικών επιδοτήσεων.

Επίσης, ακούστηκε κάτι και για τους κτηνιάτρους. Ήδη, έχουν ανακοινωθεί προσλήψεις κτηνιάτρων σε όλη την Ελλάδα. Πρέπει να ενισχύσουμε τον τομέα των γεωτεχνικών του δημοσίου ευρύτερα, όπως τους κτηνιάτρους και τους γεωπόνους. Θέλω με την ευκαιρία, να τους ευχαριστήσω για το έργο που επιτελούν και στο Υπουργείο και σε ολόκληρη την Ελλάδα.

Κλείνοντας, θέλω να επισημάνω, εκ νέου, αυτό που το σύνολο των φορέων ανέφερε. Δηλαδή, ότι το προς ψήφιση νομοσχέδιο είναι μία γενναία πολιτική πράξη του Υπουργείου Αγροτικής Ανάπτυξης και Τροφίμων για τους κτηνοτρόφους και, κυρίως, για τους μικρούς. Αυτούς που εσείς χαρακτηρίσατε «παραδοσιακούς κτηνοτρόφους» και τα πρόχειρα καταλύματα «μαντριά». Αφενός, τους λύνει το πρόβλημα της αβεβαιότητας, αφετέρου, τους δίνει τα εχέγγυα να αναπτυχθούν και να εξελιχθούν. Βεβαίως, ίσως, στο μέλλον, κάποια από αυτά τα καταλύματα-μαντριά να αποτελέσουν χώρους παραδοσιακούς για επίσκεψη, για τουρισμό. Ακούστηκε και στη συνεδρίαση της Επιτροπής για τον Αγροτουρισμό. Όμως, πιστεύω, ότι προτεραιότητά μας είναι να νομιμοποιηθούν, να μην κατεδαφιστούν, να εξελιχθούν, να επιδοτηθούν, να αναπτυχθούν.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε θερμά, κύριε Υπουργέ.

Με την ομιλία του Υπουργού ολοκληρώθηκε η συζήτηση, επί του σχεδίου νόμου του Υπουργείου Αγροτικής Ανάπτυξης και Τροφίμων, με τίτλο «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων».

Προτού προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των Κομμάτων.

Ο Εισηγητής της Πλειοψηφίας, ο κ. Αντωνιάδης, ψηφίζει υπέρ.

Η Εισηγήτρια της Μειοψηφίας, η κυρία Τελιγιορίδου, επιφυλάσσεται.

Ο Ειδικός Αγορητής του Κινήματος Αλλαγής, ο κ. Πάνας, επιφυλάσσεται.

Ο Ειδικός Αγορητής του Κ.Κ.Ε., ο κ. Λαμπρούλης, καταψηφίζει.

Ο Ειδικός Αγορητής της Ελληνικής Λύσης, ο κ. Μπούμπας, επιφυλάσσεται και

η κυρία Μπακαδήμα, εκ μέρους του ΜέΡΑ25, καταψηφίζει.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 17 γίνονται δεκτά, ως έχουν, κατά πλειοψηφία.

Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό και στο σύνολό του, κατά πλειοψηφία.

Συνεπώς, το σχέδιο νόμου του Υπουργείου Αγροτικής Ανάπτυξης και Τροφίμων «Μέτρα διευκόλυνσης και εκσυγχρονισμού της ίδρυσης και λειτουργίας κτηνοτροφικών εγκαταστάσεων, διατάξεις για τη διενέργεια ελέγχων και την επιβολή κυρώσεων και άλλες επείγουσες ρυθμίσεις του Υπουργείου Αγροτικής Ανάπτυξης και Τροφίμων», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βρυζίδου Παρασκευή, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Δούνια Παναγιώτα (Νόνη), Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Υψηλάντης Βασίλειος-Νικόλαος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Λαμπρούλης Γεώργιος, Δελής Ιωάννης, Στολτίδης Λεωνίδας, Αβδελάς Απόστολος, Μπούμπας Κωνσταντίνος, Αρσένης Κρίτων – Ηλίας και Μπακαδήμα Φωτεινή.

Τέλος και περί ώρα 15.35΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ O ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**